qundao/data-zh-poetry huggingface dataset:
赐宴后憩流杯亭集臣工四十五人联句用十一真韵
作者：弘历
朝代：清
体裁：五言排律

载溯九经义，肆筵百尔臣。寥天悬朗日，瑞露湛清晨。岁稔叨天贶，民康赖圣仁。冠裳欣济济，礼乐此彬彬。在藻鱼心乐，依松鹤意驯。林英敷扣砌，柳影拂丝缗。允矣光而大，其如愚且谆。座中鸣玉佩，苑外杂朱轮。既惬歌多稌，惟应祝大椿。民风真乐恺，物候尽平均。杞梓无遗用，刍荛亦并询。农祥占上瑞，禊事学春辰。胜会方亭午，佳辞论受辛。许扶灵寿杖，容接绮罗裀。令典方逾甲，芳筵再启寅。境开仙籞胜，地与禁垣邻。远屿明霞缬，层栏曲径循。杂花凭点缀，老树郁轮囷。叶坠黄飘袂，泉飞碧绕身。雁书天帛字，鱼织水纹紃。亭迥云阴矗，廊纡竹里巡。绿房低未折，朱实绽初匀。萍敛才通舫，枝欹欲碍巾。菊芳杯共把，兰秀佩堪纫。水态澄金练，山容耸碧峋。华林底试马，郊棷已游麟。荡荡皇图远，平平王道遵。岂惟荣李峤，莫漫拟王珣。高翥翔鸾阁，平飞画鹢䑳。履丰歌有庆，锡福被无垠。似雨悬淙急，如螺列嶂皴。卿云歌缦缦，螽羽愿诜诜。湁潗趋瑶屿，沿洄达玉漘。履随百辟列，策纪万祥溱。麟弄惟同楦，琴材不弃橁。开筵迎绮旭，纵目向苍旻。进退多鱼雅，威仪更秩旼。何须三爵限，行看万方臻。纡绶多黎献，弹冠到隐沦。绕亭泉㶁㶁，依树石粼粼。宝篆喷兰麝，祥烟拥柍振。惟应戴高厚，何以迪忱恂。跨远吟苍栝，吹香起白蘋。疏荷侵镜面，细草藉船唇。直到星辰上，疑浮渤澥滨。藤缘依石瘦，葵喜向阳新。郅治符清宴，良材尽选抡。百僚钦穆穆，群彦会訚訚。何异登瀛岛，空传会玉津。闻泉太古乐，相马九方歅。殿角云凝紫，帘钩月挂银。飐风旗灼烁，曜日队玢璘。舜乐还尧酒，金声复玉振。寒芬岩补隙，滞穗苑馀畛。野鸟随仙棹，风乌傍禁闉。拜稽宽礼数，觞咏率天真。授简纷抽秘，飞豪捷有神。洪源探溟涬，远派导峨岷。妙挹群言液，传观众目眴。恩波流曲水，和乐燕嘉宾。石罅飞琼沫，莲根葺锦鳞。兰亭思笔健，兴庆陋时屯。幸被荣光渥，均叨大冶甄。登仙壶共峤，乐圣笑兼嚬。水溅赓珠玉，飙回戛䉋箘。和迟穷窈渺，韵窘屡逡巡。研启端溪鹆，毫濡东郭㕙。剡藤笺腻粉，华井藕雕琎。橐笔凭书柿，和羹试采莼。琳琅天府閟，礧砢上林珍。香气霏兰茝，清音殷鼓錞。三山应不远，一镜宛平陈。乐岁真堪乐，尘心岂复尘。欢言歌既醉，风物信含淳。地近长依日，风和别盎春。周遭栏是画，高下砌皆珉。塔远挂霄汉，湍奔激殷辚。垂虹分水鉴，飞瀑耀天绅。信有凌云意，而非玩物伦。葭苍遥瑟瑟，莎碧浅畇畇。狎浪鸥眠稳，盘空鹰眼瞵。界宽呈爽豁，机静悟渊�。灵鹫苔纹篆，文禽锦翼伸。临流襟抱净，对席笑言亲。馡馥淮山桂，琅玕淇澳筠。来游重伴奂，振雅郁璘斌。笔战荣今席，冰嬉记昔因。雕华承宠锡，温綍听重申。灵囿原同乐，衢樽况饮醇。丹铅缃帙丽，綷䌨彩丝纯。鲂贯枝扳柳，鲜分篚织笢。华墀陈累累，琐闼捧踆踆。前岁新瀛署，殊恩迨吉人。典缘优作楫，意乃错翘薪。幸际丰亨会，重叨燕乐频。摄衣攀玉磴，垂饵曳银纶。苑令供秋枣，伶官奏夏钧。周行谁示我，嘉乐自宜民。瑞霭凝双阙，甘膏遍八夤。来仪声哕哕，于牣尾莘莘。为想泾舟楫，言瞻旱麓榛。鸿猷隆绍述，朴俗乐伾侁。高宴应追汉，仙源讵数秦。优俳嗤彼朔，诘屈愧臣甡。万寿连佳节，重阳近浃旬。秋行方皓皓，阳气更礥礥。纪盛辉金管，承恩仰紫宸。赓飏今复睹，喜起叶吹豳。
赐宴缅甸陪臣即席六韵
作者：弘历
朝代：清
体裁：七言排律

滇南金叶缅文呈，来者徕之嘉至诚。昔日归降此归顺，不惟无战并无征。闭关未可学光武，驰谕原非遣陆生。方伯犹搜遮去吏，外臣兼献未回兵。山庄宴赉逢佳节，海国车书遵大清。惇史漫称增此创，皇图惟慎奉其盈。
赐宴蒙古王公及行围诸军校因遣各归部落
作者：弘历
朝代：清
体裁：五言排律

秋郊罢合围，六辔驻騑騑。令日开佳宴，康衢敞御帏。输诚悦藩翰，布泽锡恩辉。千二百军校，驱驰听指挥。遍教沾湛露，同得被阳晖。执役今时切，和亲岁币非。欢哗权弛禁，犒劳底从威。怀肉无嘲朔，轒辒满载归。
赐宴诸外藩
作者：弘历
朝代：清
体裁：七言律诗

豹尾龙旌驻塞陲，穹窿帷幕庆云披。底将外视称瓯脱，即看来宾逮月支。千祀永遵清制度，中朝间用汉威仪。挏官三爵何须限，正是秋高湛露时。
赐宴辉特亲王阿睦尔撒纳等诗以纪事
作者：弘历
朝代：清
体裁：七言律诗

黄幄高张宴析支，怀音内面后先随。敷文底事称干羽，施惠何难与解推。疆埸都欣效奔走，衣冠已觉习威仪。晚来灯景还教预，恰值冰轮正满时。
赐将军兆惠书扇
作者：弘历
朝代：清
体裁：五言律诗

火岭炎蒸剧，将军未解鞍。国威扬万里，臣节率三单。赠奖赤心笃，持同白羽看。黄香思漫引，存问悉平安。
赐尚书史贻直
作者：弘历
朝代：清
体裁：五言律诗

中枢掌九伐，峻望近三台。经画资心膂，吁谟佐鼎梅。常存葵藿志，不愧栋梁材。书思恒绳纠，嘉猷伫献来。
赐尚书那苏图
作者：弘历
朝代：清
体裁：五言律诗

分署列西曹，明刑重任操。体予钦恤意，嘉尔匪躬劳。剑佩环宸极，纲维领俊髦。好生前训在，师法是皋陶。
赐尹继善回江南总督任
作者：弘历
朝代：清
体裁：古风

熙绩匪独能，亮工资群彦。词林擅卓荦，封疆推老练。简畀淮海区，奏成伫底奠。保障财赋地，茧丝非所羡。去岁吴淞灾，波臣势方扇。每念幸活民，玉食不能咽。赈济救燃眉，其何筹久宴。安民首察吏，瘅恶亦彰善。设诚物乃孚，逞明终必眩。
赐山东学政谢溶生
作者：弘历
朝代：清
体裁：五言律诗

圣贤桑梓地，俊秀鉴衡司。胜任诚非易，不鳏在有为。迁乔思已早，刈楚念人迟。士习民风倡，勖哉法则持。
赐山东巡抚国泰
作者：弘历
朝代：清
体裁：五言律诗

向称旬宣任，今除镇抚权。大东资保障，万姓赖安眠。经理田功悉，勤劬跸路边。桥同梓建节，其善凛冰渊。
赐山东巡抚富明安
作者：弘历
朝代：清
体裁：七言律诗

承宣久佐方伯治，安抚遂教幕府开。能继前规重本务，勤求诸吏举清裁。繁滋户口诚庶矣，宜异古今其远哉。齐鲁大邦小无数，一人可具颍阳材。
赐山东巡抚崔应阶
作者：弘历
朝代：清
体裁：五言律诗

此地向旬宣，抚安遂晋迁。理疆皆熟路，涸淤为疏川。斯识勤农要，宁嘉供帐便。前人芳轨在，努力继其贤。
赐山东巡抚崔应阶及属吏食并诗以示志
作者：弘历
朝代：清
体裁：五言律诗

驻辇有馀暇，赐餐聊示恩。法廉诚吏本，衣食亦民源。要以联堂陛，劳哉扈輴轩。朴斋供信宿，华饰戒从繁。
赐山东巡抚徐绩
作者：弘历
朝代：清
体裁：七言律诗

新疆宣力数年更，简授齐东安抚行。讵曰茧丝惟保障，况兹路熟就车轻。小廉大法视斯率，察吏安民笃以诚。风土休言夙所悉，矜知则闇学知明。
赐山东巡抚明兴
作者：弘历
朝代：清
体裁：七言律诗

布政黄图治有效，教巡山左抚而安。官方弛后整非易，民隐灾馀救更难。赈恤逾年费弗靳，惠鲜僻壤力应殚。时巡夏谚义斯重，供帐宁须饰美观。
赐山东巡抚杨景素
作者：弘历
朝代：清
体裁：七言律诗

前岁莠民乱山左，据河防禦速成勋。遂教剧省资安抚，信有嘉谋效恪勤。已报旧城敉家室，更看遍野起耕耘。兹来元气观曾复，宿顿葺修讵所欣。
赐山东巡抚长麟
作者：弘历
朝代：清
体裁：七言律诗

山左群黎一何幸，屡绥更值抚臣贤。所嘉执敬以无事，不敢放心于有年。须识安民在察吏，漫勤扈跸务增妍。持盈勖尔休称泰，谦巩惟予亦励虔。
赐山东巡抚长麟
作者：弘历
朝代：清
体裁：五言律诗

连疆因接来，驻跸许追陪。去宄消尘案，有猷真干材。逢年幸同庆，元气要深培。五字非虚誉，尔惟益勖哉。
赐山东巡抚阿尔泰
作者：弘历
朝代：清
体裁：五言律诗

承宣原佐治，安抚遂专衙。课吏旌清慎，勤民重麦麻。入疆此所庆，行馆彼非嘉。化雨青齐被，希琏政岂赊。
赐山东巡抚阿尔泰及其属吏食诗以示志
作者：弘历
朝代：清
体裁：七言律诗

泉林卓午驻雕轮，赐食兹邦执役臣。洒道清尘都致敬，游休豫助重时巡。讵欣别馆美如许，惟廑灾区惠可均。一食不忘君见说，还当一食不忘民。
赐山东巡抚鹤年
作者：弘历
朝代：清
体裁：五言律诗

粤海旬宣久，青齐治抚抡。嘉伊品荦荦，为我牧元元。坐镇青油幕，扈随紫气轩。驱驰何足贵，善政勉徐源。
赐山西巡抚伊桑阿
作者：弘历
朝代：清
体裁：七言律诗

首善旬宣职称其，中丞巡抚命临兹。巡惟吏治弊毋懈，抚在民艰隐莫遗。期俾闾阎获安彼，底须共张务勤斯。斌之修已晋之政，胥汝家风勉效为。
赐山西巡抚鄂弼
作者：弘历
朝代：清
体裁：五言律诗

旬宣此初任，嘉尔副予望。出政宜除细，移风在奖良。公为众官表，俭是晋民长。保障休轻视，家声勖继芳。
赐山西扈跸官食诗以志事
作者：弘历
朝代：清
体裁：五言律诗

优雪沾渥泽，快晴朗嫩暄。既欣利麰麦，乘暇赐饔飧。俗朴无虑侈，政严那若温。米盐民食贱，休息意当存。
赐工部尚书来保
作者：弘历
朝代：清
体裁：七言律诗

卿月光华灿庙廊，分曹布理赖匡襄。训垂虞典天工亮，职列周官地利详。诚悫允堪昭倡率，吁谟时切赞平康。老成自合叨荣泽，常领清班鸳鹭行。
赐归里致仕大学士陈宏谋
作者：弘历
朝代：清
体裁：七言律诗

北来恰值返南舟，邂逅因之觌面诹。川楫已辞惜长往，风帆非利却难留。归乡自乐桑兮梓，释病当怡林与丘。雅忆岳阳楼记语，行哉宁忘退时忧。
赐怡亲王
作者：弘历
朝代：清
体裁：七言律诗

屏藩重寄赖宗臣，夹辅宣猷翼紫宸。尽职从知忠荩切，好书犹见性情醇。银潢�里圭璋器，花萼楼前雨露春。善体贻谋须黾勉，永承惠泽䔍亲亲。
赐总河李奉翰今调河东总河之任之作
作者：弘历
朝代：清
体裁：七言律诗

耕当问仆世勤司，简任南河两载斯。特以豫工须善后，因移东省藉深知。行于无事莫过慎，防以其先岂在奇。尚此合龙盼佳信，关心遥望引愁思。
赐总河白钟山
作者：弘历
朝代：清
体裁：五言律诗

司河称最久，自是悉防脩。慎莫幸无事，勉惟建远谋。况经益新淤，此实廑深忧。勖尔平成绩，纾予宵旰筹。
赐总河高斌
作者：弘历
朝代：清
体裁：七言律诗

禹功万古仰平成，疏浚随时赖俊英。淮浦建牙资保障，黄流奏绩久澄清。息机早是无穿凿，顺性犹然矢朴诚。潘靳嘉猷编简在，千秋惟尔继贤声。
赐总督高斌之任
作者：弘历
朝代：清
体裁：七言律诗

淮扬底定早垂勋，节钺新开紫气分。自是经纶方藉展，可知鱼水正需殷。人言久庆江南雨，物望应归冀北云。保障茧丝须识取，编氓一路颂声闻。
赐扈跸及山东大小诸吏食因得句
作者：弘历
朝代：清
体裁：七言律诗

晦日韶春马上逢，泉林胜处驻銮重。适因到早群僚召，聊以酬劳扈跸从。虽是笙簧有雅奏，未如山水足清供。翰臣赓韵原常例，沈宋宁须较景龙。
赐扈跸王大臣及浙省大小吏食
作者：弘历
朝代：清
体裁：五言律诗

庚子斯上已，清明此甲辰。需云宜饮食，胜地会臣邻。小雨亦为泽，轻烟那论新。遥心绻北省，渥澍可沾春。
赐扈跸诸臣及山东畺吏食得句
作者：弘历
朝代：清
体裁：五言律诗

驻跸有馀暇，列筵非素餐。地虽分内外，职总赞治安。应识官方要，谩言礼数宽。入疆频盼雪，歌舞不为欢。
赐明瑞
作者：弘历
朝代：清
体裁：五言排律

世胄更勋戚，少年能老成。从军俾习事，屡战得英声。适以狂狙遁，因将劲旅征。欲遮先信漏，不舍竟踪横。地利彼虽擅，人和我实勍。骑惟九百到，贼乃数千迎。少卒胜其众，勇还济以诚。勖哉俘二竖，卫霍逊功名。
赐普觉青崖和尚叠旧作韵
作者：弘历
朝代：清
体裁：七言律诗

绣旗遥指白云涯，翠辇经临梵帝家。偶晤真僧参指月，旋瞻古佛卧袈裟。山川入望成图画，草木当秋总静嘉。旧日今朝原不隔，试看阶际水萍花。
赐朝鲜国王李算
作者：弘历
朝代：清
体裁：七言律诗

迎銮祝寿陪臣价，按辔跸途赐谒温。问悉国中逢稔岁，夙知海外得贤藩。习经史地心无贰，遵礼义邦教有源。慎守封疆抚黎庶，万斯年永受朝恩。
赐梁诗正
作者：弘历
朝代：清
体裁：七言律诗

文章馆阁本仙曹，何事江乡六载遨。膝下乐兼林下乐，南峰高并壮峰高。依然桥梓欣来觐，不老春秋阅正豪。成汝孝名娱爱日，且饶山水得清陶。
赐梁诗正终养还南
作者：弘历
朝代：清
体裁：五言律诗

遗荣真合道，未老暂抽簪。甚悉忠勤意，宁如孝治心。欢承备钟鼎，迹异乐泉林。翻祝归朝晚，卿家庆倍深。
赐梅㲄成
作者：弘历
朝代：清
体裁：五言律诗

无欲有精神，趋迎清浦滨。闭门惟教子，下榻不延宾。能驻西山日，引恬江国春。推恩缘念旧，皇祖内廷臣。
赐永济兴洞和尚兴洞别号默默年五十始出家今百有一岁矣清健如少年故为句以赐之
作者：弘历
朝代：清
体裁：七言绝句

不会诗文不解禅，果然默默以全天。半生尘世半生佛，可号山僧可号仙。
赐江南大小诸吏食因示志
作者：弘历
朝代：清
体裁：五言律诗

负弩概劳勤，肆筵洽众欣。联情交泰陛，霈泽叶需云。后乐吾犹愓，先忧谁共分。惠鲜端有要，所望莫孤殷。
赐江南总河李奉翰
作者：弘历
朝代：清
体裁：七言律诗

南河任久熟经权，每助豫工更力宣。常近危仍励汝志，不辞劳实致予怜。而今河复虽无事，益谨堤防戒有愆。两字官箴尔其听，身惟勤与志惟虔。
赐江南总督大学士尹继善
作者：弘历
朝代：清
体裁：七言律诗

纶扉昨已命和羹，江国仍资扈跸行。明代称贤必王石，汉家推盛则韦平。封疆几处皆时望，旌节卅年独老成。亦识心殷依北阙，待宣入阁赞枢衡。
赐江南总督尹继善
作者：弘历
朝代：清
体裁：七言律诗

幕府山边开幕府，风规得似茂弘无。保釐务布兆民福，清跸宁求一已娱。静柝久曾历数省，建牙今复镇全吴。吏民相习休云易，勖尔思艰莫漫图。
赐江南总督尹继善之任
作者：弘历
朝代：清
体裁：五言排律

淮沛今何似，灾馀不忍言。迩来阙二釜，谁与办三飧。敢靳司农帑，还祈大造恩。当春应举趾，积潦尚留痕。民瘼遐观在，心忧梦想存。勉伊经画策，为我活黎元。
赐江南河道总督高晋
作者：弘历
朝代：清
体裁：五言律诗

抚皖昔参俎，督淮今建旌。简贤我惟切，尽职尔应诚。两世司河务，一心如水清。勖哉为国干，便是继家声。
赐江南河道总督高晋叠旧作韵
作者：弘历
朝代：清
体裁：五言律诗

东南称泽国，保障畀双旌。讵在工穿凿，惟应尽敬诚。堤坚幸黄刷，口拓畅淮清。实尔推行善，毋须扬颂声。
赐江苏学政刘墉
作者：弘历
朝代：清
体裁：五言律诗

曾此司文柄，后教习政衡。荐升至卿贰，重莅训诸生。去稗收精凿，驾轻就熟程。勖哉莫孤望，尔父国之桢。
赐江苏学政刘墉
作者：弘历
朝代：清
体裁：五言律诗

皖歙嘉能职，吴淞俾董繁。先经后子史，多行寡文言。可作化裁法，毋孤简用恩。繄予勤实政，藻颂不须烦。
赐江苏学政李因培
作者：弘历
朝代：清
体裁：五言律诗

学校程材地，江苏大雅邦。元龟要清正，藻鉴辨淳厖。莫负风檐昔，为求琼树双。菁莪勤乐育，济济引鸿庞。
赐江苏学政李因培再叠旧作韵
作者：弘历
朝代：清
体裁：五言律诗

三年满浙政，两任返吴邦。惟是简英达，将资化驳厖。要存心一敬，莫诩手无双。为问罗贤网，可曾获二庞。
赐江苏学政谢墉
作者：弘历
朝代：清
体裁：七言律诗

江浙均为文物乡，非鸿博此任难当。虽然尚藻岂其韪，必也穷经以是蘉。雅正清真兹已鲜，抹涂�袭亦应防。士风淳则民风顺，敦化宁云虚设庠。
赐江苏巡抚闵鹗元
作者：弘历
朝代：清
体裁：七言律诗

暂降头衔旋赐复，跸途迎谒拜恩荣。讵云为隐在父子，实不相同乃弟兄。薄罚聊因明国法，取长仍以悉民情。民情亦岂易言悉，恒念其艰戒满盈。
赐江苏巡抚陈弘谋之任
作者：弘历
朝代：清
体裁：五言排律

东南繁剧地，抚治寄贤良。为我苏徐海，宜民简召王。允惟力沟洫，方可课耕桑。实政斯应树，虚名尚谨防。一心要于敬，五字示其纲。勖尔推行善，芳同桂岭长。
赐江西巡抚常钧
作者：弘历
朝代：清
体裁：五言律诗

百战得归身，九歌出牧臣。无端泛河洛，有术免沈沦。熟路轻车易，贤劳体恤频。西江鱼米地，休息且同民。
赐江西巡抚胡宝瑔
作者：弘历
朝代：清
体裁：五言律诗

疆连趋远迓，陛见忘才回。何必拘当觐，殊为多此来。乡原擅鱼米，令莫恃风雷。休养藏民富，勤宣善辅裁。
赐沈德潜
作者：弘历
朝代：清
体裁：古风

前席岂不佳，别复继其后。江乡已眷然，幸此未为久。在汝申虔庆，而我虑奔走。松鹤老益健，三千里何有。祝釐实攸宜，诗人大椿寿。
赐沈德潜
作者：弘历
朝代：清
体裁：七言律诗

去岁入都祝慈寿，皤然九老领林泉。清词还擅香山会，蒇事便教故里旋。更止远迎廑跋涉，所欣重晤得留连。论文兼及苍生隐，虚席谁訾宣室前。
赐沈德潜
作者：弘历
朝代：清
体裁：七言律诗

吴中今古老人科，比似徵明定若何。书画虽输诗胜彼，功名已过寿如他。游山有兴仍清健，处世无争祗善和。明说九旬有三岁，那更年格尚嫌多。
赐沈德潜
作者：弘历
朝代：清

水碧山明吴下春，三年契阔喜相亲。玉皇案吏今烟客，天子门生更故人。别后诗裁经细检，当前民瘼听频陈。老来底越精神健，劫外胎禽雪里筠。
赐沈德潜联
作者：弘历
朝代：清
体裁：联

清朝旧名士；吴下老诗翁。
赐河东总河兰第锡
作者：弘历
朝代：清
体裁：五言律诗

永定分司久，素知慎且勤。河东擢开府，川奠冀成勋。初任原廑念，所为果出群。益当志黾勉，副望俾予欣。
赐河东总河张师载
作者：弘历
朝代：清
体裁：五言律诗

疏瀹期嘉绩，修防董众寮。讵予惟使过，励汝尚更调。法在遵潘驯，文宁藉鲍昭。鱼台全涸未，举趾待春朝。
赐河东总河李宏
作者：弘历
朝代：清
体裁：五言律诗

南河久董役，北省特抡英。试小将投大，惟明更要诚。固堤绥禹甸，输漕达燕京。咨度久安计，宁徒扈跸行。
赐河东总河顾琮
作者：弘历
朝代：清
体裁：七言绝句

堤遥工简息洪涛，无事常经智不劳。泉闸湖垸善潴泄，永期转漕济千艘。
赐河东河道总督兼署山东巡抚白钟山
作者：弘历
朝代：清
体裁：五言律诗

治河以卫民，表里本相因。况萃一身钜，其廑万姓辛。宁当营供奉，匪为事游巡。立位官须业，名言昔可循。
赐河东河道总督姚立德
作者：弘历
朝代：清
体裁：五言律诗

水土掌河东，勤劳实奉公。豫疆缮堤固，齐境运艘通。简任惟其当，修防效尔忠。顾名思立德，曰次乃成功。
赐河东河道总督张师载
作者：弘历
朝代：清
体裁：五言律诗

去岁杨桥决，予当咎匪卿。从来不诿过，正尔悯奔惊。清白扬前烈，奠安观后成。修防益勤恁，最此系民生。
赐河南巡抚何煟
作者：弘历
朝代：清
体裁：七言律诗

授职由来重老成，旬宣既久悉民情。豫疆文武胥董畀，河道修防付治并。化俗惟应先恺悌，发奸岂必任严明。中州三代遗风在，正直平康视所行。
赐河南巡抚何裕城
作者：弘历
朝代：清
体裁：五言律诗

两世豫州抚，况随父任曾。政方应所悉，家训夙常承。莫谓已知可，要当益励仍。河防资协理，安晏福黎蒸。
赐河南巡抚图尔炳阿
作者：弘历
朝代：清
体裁：五言律诗

连疆迎跸路，重穑问农田。所幸岁非歉，还欣雪被骈。安民惟择吏，乐后每忧先。中土风犹朴，斯宜正直宣。
赐河南巡抚胡宝瑔
作者：弘历
朝代：清
体裁：五言律诗

九江迁古汴，因地藉贤材。资尔尤熟路，为予抒干裁。浍川剔雍阏，田野辟污莱。善后方多务，钦哉更勖哉。
赐河南巡抚雅尔图回任
作者：弘历
朝代：清
体裁：五言律诗

鸣珂辞魏阙，回辔指中州。借尔丹诚罄，俾予恺泽流。农桑图治本，保障为民谋。敷政何居要，端惟不竞絿。
赐河道总督白钟山
作者：弘历
朝代：清
体裁：七言绝句

南巡江国周遭历，不使河干负弩朝。嘉尔导疏合优叙，肯因小节课臣僚。
赐浙江学政彭元瑞
作者：弘历
朝代：清
体裁：五言律诗

江右两名士，汝今为贰卿。是因敦实行，非特取虚声。司此盛文处，要当明道衡。学脩民自化，匪所重词英。
赐浙江学政窦光鼐
作者：弘历
朝代：清
体裁：七言律诗

两浙山川常毓秀，诸生月旦汝司文。从来士习民成俗，勖彼行知尊所闻。见外发中务清正，含今茹古去纤纷。曰公似矣曰明要，吁俊纾予一念殷。
赐浙江学政窦光鼐
作者：弘历
朝代：清
体裁：五言律诗

士习民风首，端方系厥司。况兹文盛处，所重行修时。熟路轻车试，迪人克已为。前车应鉴已，自立尚勤思。
赐浙江学政钱维城
作者：弘历
朝代：清
体裁：五言律诗

化民惟在学，取士要通经。讵在工文采，还当屏滥形。须悬虚鉴朗，莫负旧毡青。扈跸常赓韵，何殊侍内廷。
赐浙江学政雷鋐
作者：弘历
朝代：清
体裁：七言律诗

衡文慎辨伪兮真，两浙吴山近八闽。为汝便因养老母，即斯推可教都人。晷膏良苦毋骄贵，藜藿曾甘莫忘贫。伫见宾兴皆硕彦，近名宜戒致谆谆。
赐浙江巡抚庄有恭
作者：弘历
朝代：清
体裁：七言律诗

己未亲为策士文，精抡蕊榜得超群。起行不负坐言学，率属偏能先已勤。鹤市旧声犹眷眷，龙山新政更慇慇。海塘正是投艰处，磐石维安勉奏勋。
赐浙江巡抚杨廷璋
作者：弘历
朝代：清
体裁：五言律诗

监司经久任，自是悉民情。要以能倡率，宁惟贵洁清。艰难九年蓄，生聚五方盈。饥溺吾心切，勤哉抚恤诚。
赐浙江巡抚熊学鹏
作者：弘历
朝代：清
体裁：五言律诗

西江儒素家，两浙抚安衙。清慎勤无忝，猷为守有嘉。淳风原在朴，佳景漫求加。识我慇勤意，由来在涨沙。
赐浙江巡抚王亶望
作者：弘历
朝代：清
体裁：五言律诗

海塘正南涨，柴石费经营。既弗差徭横，还资工作成。安民先察吏，用智务敦诚。勖尔无多语，直须继父声。
赐浙江巡抚福崧
作者：弘历
朝代：清
体裁：五言律诗

辛丑番回变，画筹甚有方。因之知可用，遂命抚兹杭。蠹政颇能剔，官箴勉自强。扫除斯足矣，奢费戒其王。
赐浙江督抚及其属吏食诗以言志
作者：弘历
朝代：清
体裁：五言律诗

入疆虽曰庆，土地岂其宜。聊以肆筵惠，酬斯执役疲。所嘉民弗课，实慰我深思。休养富而教，勖哉贤有司。
赐浙闽总督喀尔吉善
作者：弘历
朝代：清
体裁：七言绝句

巡吴于越便中过，恐误农桑候正和。完赋自缘民俗美，不须重勉善催科。
赐浙闽总督富勒浑
作者：弘历
朝代：清
体裁：七言律诗

武林曾昔抚而巡，开府兹教统浙闽。祗以迎銮来隔省，又看阅岁会今春。漫勤供奉水及陆，应勉调和军与民。识大体毋苛小节，思之莫忘诲谆谆。
赐浙闽总督杨应琚
作者：弘历
朝代：清
体裁：五言律诗

岱甸乌台建，铜邱幕府开。节移闽海要，人喜福星来。三世封疆寄，平生经济材。予心深所托，元气贵栽培。
赐湖广总督吴达善
作者：弘历
朝代：清
体裁：五言律诗

甘陕赞军饷，滇黔建�牙。两湖俾治剧，万姓庶蒙嘉。公不和斯鲜，明期照莫差。官方诚阘茸，可弗意为加。
赐湖广总督毕沅并识已意
作者：弘历
朝代：清
体裁：七言律诗

署陕督湖倚经理，三春觐驾迅时哉。不为已甚去其甚，亦曰惜材竟得材。嘉尔改观资统率，兹予巡跸漫随陪。连年逢熟诚汝福，盼雨焦心过孰推。
赐湖广总督爱必达
作者：弘历
朝代：清
体裁：五言律诗

荆襄资坐镇，江浙远来迎。曰有世臣荩，常怀报国诚。清勤课吏治，疾苦达民情。久靖苗疆术，无过不扰行。
赐漕运总督杨锡绂
作者：弘历
朝代：清
体裁：七言律诗

内供卿贰外封疆，司运今番政最良。不必精严事皆就，善于驱使众胥襄。即今水次排南舸，弗误秋来到北仓。更议佥丁蠲积习，不徇流俗审应臧。
赐漕运总督杨锡绂
作者：弘历
朝代：清
体裁：七言律诗

转漕由来大政关，得人久任谓卿闲。四星储蓄天容与，千里北南岁往还。革弊深应体民隐，董媮兼欲恤丁艰。奉公尽职诚斯在，扈跸仪文尽可删。
赐漕运总督毓奇
作者：弘历
朝代：清
体裁：五言律诗

骢马巡漕运，恰遭河决危。赞参颇中要，来往不辞疲。遂命今职领，幸当故道随。帮期速踰月，尽力更逢时。
赐父老酺
作者：弘历
朝代：清
体裁：古风

父老居丰沛，久蒙煦妪恩。百年今晏安，同为泰平人。虽无见知者，尚有闻传言。锡宴思皇祖，在此大清门。今我来故家，匪为骋游巡。三爵循古典，炰兔亦烹豚。白金以级颁，百戏良具陈。酌酒赐尔饮，尔醉我亦欣。还念尔先民，曾同百战勋。
赐王公群臣及盛京官员宴即席得句
作者：弘历
朝代：清
体裁：七言律诗

崇政光华午日晴，笙歌酒醴乐联情。宁誇汉代横汾水，讶拟周家宴镐京。兕爵三巡湛露泛，蛟垆一缕瑞烟轻。同堂均有亮功责，谁进嘉言勖守成。
赐百有十二岁老人王世芳
作者：弘历
朝代：清
体裁：七言律诗

书扁曾因赐幸杭，诚心跋涉别江乡。齐年已似钟离顾，饮乳还嗤阳武张。晋秩依然司训迪，优恩将以益绵长。定知明岁率群老，纯嘏鸿禧祝寿康。
赐盛京将军阿兰泰
作者：弘历
朝代：清
体裁：七言绝句

出寄干城入侍宸，据鞍矍铄尚精神。东都留守分明是，应领耆英会里人。
赐直隶总督孙嘉淦
作者：弘历
朝代：清
体裁：七言绝句

霜落平原秋已深，鸣驺不为散幽襟。如京稌黍村村景，慰我君臣望岁心。
赐直隶总督孙嘉淦巡边归觐京师
作者：弘历
朝代：清
体裁：七言绝句

历知天堑玉关雄，夏垄经行饼饵风。堂陛漫言劳逸异，欢生望岁此时同。
赐直隶总督方观承
作者：弘历
朝代：清
体裁：五言律诗

�戟依京国，隼旟镇冀门。中丞近张蓥，大尹昔王尊。任久民情悉，心恒吏治敦。幸哉连稔后，元气复堪论。
赐直隶总督方观承及其属吏食因以示志
作者：弘历
朝代：清
体裁：五言律诗

近临及远幸，陆路与舟程。胥自黄图始，常随紫盖行。实劳应示惠，供逸莫频营。咨尔官箴勉，毋孤循吏名。
赐直隶总督方观承及属吏宴
作者：弘历
朝代：清
体裁：五言律诗

跸路日勤劬，良辰赐燕娱。底须称负弩，适可饫中厨。膏雨欣沾野，油云更覆衢。省耕正兹候，莫祗效前驱。
赐直隶总督袁守侗
作者：弘历
朝代：清
体裁：七言律诗

督军兼理抚民事，责重器资特简诸。中外久经勤敡历，淀河并赖善防疏。葺修行馆犹馀务，保障京畿慎匪纾。幕府一年凡两易，抡材宅牧益愁予。
赐直隶总督那苏图
作者：弘历
朝代：清
体裁：七言律诗

滹水松山六御临，观丰稍觉慰予心。王畿千里民惟止，保障一方汝尚钦。要识天庥承处幸，应须农事静中寻。连塍二麦芃芃绿，漫使驰驱恣羽林。
赐直�总督刘峨
作者：弘历
朝代：清
体裁：七言律诗

畿辅居官为最久，抡开�戟俾仔肩。由来吏治能谁隐，所重民艰在汝宣。莫以已知自矜也，常如不足尚勤旃。三年方伯凡三易，摛句翻因意戚然。
赐直�总督周元理
作者：弘历
朝代：清
体裁：七言律诗

三辅群瞻首善风，文濡武诘寄攸同。河工綦重永期宴，民气稍苏慢诩丰。昔以旬宣职克尽，今惟节钺任逾崇。佐人人佐道斯异，挈要无过虚与公。
赐直�总督周元理
作者：弘历
朝代：清
体裁：七言律诗

微职荐臻幕府开，京畿最久更长材。事无巨细无弗悉，民有艰难有赖培。莫诩驾轻斯易耳，可知责重益蘉哉。道涂供帐宁须亟，夏谚犹惭为度来。
赐直�总督杨廷璋
作者：弘历
朝代：清
体裁：七言律诗

保釐久是频授钺，矍铄宁输此据鞍。方伯首称繁且钜，前人贤者继为难。边防虽不事惊禦，河务要当期又安。昨岁畿南经夏潦，赈赒莫惜寸心殚。
赐直�总督杨廷璋
作者：弘历
朝代：清
体裁：七言律诗

总督而兼巡抚事，历来保定此抡贤。八闽威望原腾旧，三辅循声俾继前。练士安民惟要矣，疏河导淀尚勤旃。春巡本务兹慇示，供帐宁当谓力宣。
赐直�总督梁肯堂
作者：弘历
朝代：清
体裁：七言律诗

祠傍琴高跸小停，前行旋复返舟舲。从心已自加八岁，较我犹然小六龄。仆仆可称清且健，肫肫恒藉理而经。望霖意苦同斯际，歌管仍陈却懒听。
赐直�扈跸官食因得句示志
作者：弘历
朝代：清
体裁：七言律诗

今日赵郊明晋省，分疆颁赐例惟循。毡车步辇诚安逸，后扈前驱体苦辛。陆壑架桥训过费，春原积雪代清尘。载咨推食分甘侣，南府应思有馁民。
赐直�扈跸官食并诗示训
作者：弘历
朝代：清
体裁：五言律诗

赐食宫门御，同欣风日和。向常无酒醴，却自有笙歌。即看晋郊莅，明当燕境过。驱驰颁劳赉，民务莫疏讹。
赐纪山巡抚四川
作者：弘历
朝代：清
体裁：五言律诗

国有铭勋典，家称继武徽。宅中思敉外，布德并宣威。波泛巫江渺，峰标剑阁巍。贤劳予所眷，四牡谩騑騑。
赐经略大学士傅恒及征缅众官兵酒食即席得句
作者：弘历
朝代：清
体裁：七言排律

缅酋弗靖扰滇邦，螳臂居然试莛撞。健骑重驱厄鲁部，骁材兼选黑龙江。弼予中国原无二，平彼今时岂有双。就事熟筹应一往，于浮得挈胜千扛。必能合众成城奏，莫拒牵羊袒肉降。湛露和风士凫藻，伫看饮至酌金缸。
赐致仕大学士陈宏谋
作者：弘历
朝代：清
体裁：七言律诗

中外勤宣历久频，遂教黄阁预丝纶。老成允冀恒赞政，疾病不期近迫身。岂弗惜离留未可，最怜言去恋犹真。粤西天末相望远，祝尔平安归里人。
赐苏州巡抚杨魁
作者：弘历
朝代：清
体裁：五言律诗

久曾为府道，上下习娴知。必不喜趋奉，更当体溺饥。于奢俭应示，既养教母遗。勖尔勤本务，周忱有往规。
赐苏州巡抚爱必达
作者：弘历
朝代：清
体裁：五言律诗

青齐障宿保，吴下节新移。民隐刍荛达，官方砥砺期。允当知有要，宁止贵无私。此地灾伤后，惠鲜莫漫迟。
赐苏州巡抚陈宏谋
作者：弘历
朝代：清
体裁：五言律诗

外吏中惟久，由来繁钜胜。体予视伤切，谓尔布恩能。必有远猷赞，宁惟苦节称。金阊诚富庶，返朴最相应。
赐蒋溥巡抚湖南
作者：弘历
朝代：清
体裁：五言律诗

简畀罗英俊，咨时切治安。江湖襟带地，风俗易移难。谷贱筹农苦，棉轻虑岁寒。承流敷渥泽，应共洞庭宽。
赐蒙古王公等宴
作者：弘历
朝代：清
体裁：五言排律

异域为天府，来宾届月氐。绣郊千帐合，驻野六龙齐。坂卉蒸霞烂，山云傍涧低。地高邻北极，恩下逮西鞮。锡宴晴晖皓，徵诗湛露凄。娱观陈角抵，献技习驹踶。三爵斯颁矣，千秋胥乐兮。贻谋怀祖德，天若敬常稽。
赐蒙古王公等宴
作者：弘历
朝代：清
体裁：七言律诗

青海何曾阻玉关，清秋来觐忘途艰。可无三接酬诚素，况复万几当务閒。未习朝仪瞻北阙，许随典属祝南山。嘉宾旨酒同和乐，仁祖怀柔想像间。
赐蒙古王公等宴并颁赏执役者
作者：弘历
朝代：清
体裁：五言律诗

猎期不欲久，半月适应还。程喜行宫近，筵开驻跸閒。笙簧洽有秩，币帛与均颁。讵止循常例，怀柔切此间。
赐蒙古诸王公宴
作者：弘历
朝代：清
体裁：七言律诗

瑞日卿云朗碛沙，高张黄幄宴宾嘉。紫螺满酌蒲萄酒，翠碗均颁乳酪茶。却笑南朝费金帛，仅能中国觐呼邪。绵延祖业希千亿，中外君臣自一家。
赐蒙古诸王公等宴
作者：弘历
朝代：清
体裁：五言排律

屏藩伊古重，遐迩迄今同。巡狩边关外，趋陪礼法中。恩胥叨列土，亲不异分桐。三爵应须遍，周行实可崇。诗犹歌湛露，骚岂擅雄风。永念协和治，乾乾倍省躬。
赐蒙古诸王公等宴·其一
作者：弘历
朝代：清
体裁：七言律诗

穹窿幔屋塞烟浮，宾客从容礼法脩。鱼丽徵诗欣既醉，兕觥开宴咏其觓。却教此日怀维翰，不比当年畏脱瓯。告我后人勤缵续，祖宗德泽敢忘不。
赐蒙古诸王公等宴·其二
作者：弘历
朝代：清
体裁：七言律诗

乐奏名王起进觞，晶阳高映赭帷黄。酪酥为酒当秋得，牛马输芹以谷量。三爵尚贤奚侧弁，四侯观德鄙穿杨。列朝政教周寰海，况是宗姻受泽长。
赐蔡新
作者：弘历
朝代：清

年老君臣似老朋，归来前席喜诚应。九龄风度于今罕，彦国精神较昔增。儿辈重瞻绛纱帐，时流都凝玉壶冰。殷勤问过称无过，曰信斯之吾未能。
赐衍圣公孔宪培
作者：弘历
朝代：清
体裁：七言律诗

久住京师学问蘉，言归承祭圣人乡。亲仪慎勿仍其短，祖德思惟衍以长。修己无过守礼乐，睦宗首在率端方。卌年两见崇公袭，怅忆人生曷有常。
赐衍圣公孔昭焕
作者：弘历
朝代：清
体裁：七言律诗

历代崇阶首百僚，欣看弱冠著清标。学诗适合趋庭训，读礼因迟望阙朝。泗水溯沿长不绝，尼山景仰近非遥。圣言广大求亲切，守贵由来在不骄。
赐衍圣公孔昭焕
作者：弘历
朝代：清
体裁：七言绝句

翠华迎谒跸途旁，德业宗风想益蘉。取道迤东卿且返，回銮当一仰宫墙。
赐衍圣公孔昭焕
作者：弘历
朝代：清
体裁：七言绝句

跸路趋迎领一门，诗书教泽泗洙源。卿来处早予心往，大礼方行不欲烦。
赐贵州巡抚定长
作者：弘历
朝代：清
体裁：五言律诗

迎銮当入觐，述职并宁亲。此意原嘉尔，推恩讵一人。西南门户固，礼乐獞苗新。抚远惟安静，庶因福及民。
赐赉哈萨克陪臣并携游御园诗以纪事
作者：弘历
朝代：清
体裁：七言律诗

北戒遥踰万里程，陪臣久乃达都京。镫宵早过九华照，御苑方当百卉荣。献马无过聊表愫，同舟真是大联情。惯来可罢恩筵款，厚往仍教例赉行。
赐邹一桂·其一
作者：弘历
朝代：清
体裁：七言绝句

怀乡念率老年萦，弗许翻嫌不近情。一晌陛辞双泪下，原犹恋阙可怜生。
赐邹一桂·其二
作者：弘历
朝代：清
体裁：七言绝句

簪缨归里荣依旧，花鸟怡情乐正赊。吴下诗人应好在，白头相聚话烟霞。
赐钱陈群
作者：弘历
朝代：清
体裁：七言律诗

王帖一旬犹过之，来迎喜重晤庞眉。杖朝足领群仙列，从政仍教一子随。商㩁古今关治乱，咨询风物度淳漓。我閒却是卿无暇，合为催赓揽胜诗。
赐钱陈群
作者：弘历
朝代：清
体裁：七言律诗

祝嘏重来紫禁攀，依然鹤发晤童颜。枕流漱石家乡惯，实语真情前席间。不觉六年如一日，更期百岁领三班。鬼神弗问苍生问，吉甫清风补衮闲。
赐钱陈群南旋归里之作
作者：弘历
朝代：清
体裁：七言律诗

刚喜谈心频席前，胡为庆蒇又当旋。几番笑语消一瞬，重晤风光期十年。雪阻长途仍发轫，冰凝顺水未开船。精神健岂妨跋涉，却是南瞻每眷然。
赐钱陈群归里时陈群有反谷之疾诗以宽其意
作者：弘历
朝代：清
体裁：古风

三尸素所灭，二竖胡为作。予告遂颐和，还乡谚如约。陛辞意恳款，请诗应允诺。怜汝身日羸，壮汝神犹铄。达生有至论，庸医无大药。辟谷方赤松，先难后原乐。
赐闽浙总督喀尔吉善
作者：弘历
朝代：清
体裁：七言律诗

海疆泽国久声腾，坐镇宣风嘉汝能。连率威仪今陶侃，一家父子昔韩弘。行春惠化吾方揽，作雨平章民久称。供顿何须事华饰，山川韶秀此邦胜。
赐闽浙总督杨廷璋
作者：弘历
朝代：清
体裁：五言律诗

西粤昔开府，南闽今建牙。兼知亦旧制，胜任得卿嘉。政有群黎感，身无大耋嗟。老成方倚赖，调摄意须加。
赐闽浙总督苏昌
作者：弘历
朝代：清
体裁：五言律诗

楚粤曾宣绩，浙闽兹抚封。外中久扬历，声望益舂容。早是心如水，应知寿比松。自当随跸辇，奕叶本从龙。
赐闽浙总督钟音之任
作者：弘历
朝代：清
体裁：七言律诗

海江保障寄仪刑，弗动色声措辑宁。述职咨询近前席，归辕荏苒别明廷。两疆所部连康岁，一路应知是福星。勖尔莫渝终始志，昭昭原不若惺惺。
赐阿桂70寿联
作者：弘历
朝代：清
体裁：联

耆筵锡庆高千叟；云阁铭勋赞上台。
赐阿桂80寿联
作者：弘历
朝代：清
体裁：联

纯嘏懋勋延带砺；耆龄硕望重丝纶。
赐陕西总督福康安
作者：弘历
朝代：清
体裁：七言律诗

庸臣姑息养痈瞑，邪教倡回民弗宁。是用兴师发健锐，遂因易督奠生灵。前旌早已夺要地，一路真称临福星。善后犹应慎筹画，听无声勉视无形。
赐随营众臣及江南大小吏食得句示志
作者：弘历
朝代：清
体裁：七言律诗

春郊好雨复佳晴，程近午前已驻旌。扈驾守疆胥列坐，大员小吏俾联情。时和要在叨天赐，政又还当戒已盈。一食莫忘忆饥溺，君臣职总为民生。
赐随营王大臣及山西省诸吏食即事成什
作者：弘历
朝代：清
体裁：七言律诗

气清天朗禊辰朝，干先以双古节撩。无定之名原有定，京僚以宴逮畺僚。赐兼筐篚春方鬯，坐对峰峦雪未消。为度由来重民事，谩称容易赏芳韶。
赐随营王大臣及江南督抚诸吏食诗以志事
作者：弘历
朝代：清
体裁：五言律诗

驻跸今朝近，授餐顿馆便。随行胥跋涉，共张更勤宣。视等颁筐篚，开筵侑管弦。同称民弗扰，是我意忻然。
赐随营诸臣及浙省大小吏食即席得句
作者：弘历
朝代：清
体裁：五言律诗

观海尖山返，良辰上已临。列茵聊食赐，曲水异觞斟。韶景不孤节，轻阴欲作霖。能诗者赓韵，讵必袭华林。
赐顾栋高·其一
作者：弘历
朝代：清
体裁：七言律诗

老不中书尚著书，皤然鹤发被簪裾。澹辞待诏来金马，荣为通经到玉除。讵曰宸严常穆若，欲咨民隐便伤如。题屏合仿王家例，一语还淳足起予。
赐顾栋高·其二
作者：弘历
朝代：清
体裁：七言律诗

文章风雅数东吴，谁似沈潜味道腴。为慕谈经虚左席，用宏锡类慰慈乌。从教马鬣荣光贲，要使蓬门义路趋。不是沈香呼学士，貂珰扶掖重醇儒。
赐题夜纺授经图·其一
作者：弘历
朝代：清
体裁：七言绝句

篝灯课读澹安贫，义纺经锄忘苦辛。家学白阳谙绘事，成图底事待他人。
赐题夜纺授经图·其二
作者：弘历
朝代：清
体裁：七言绝句

五鼎儿诚慰母贫，吟诗不觉鼻含辛。嘉禾欲续贤媛传，不愧当年画荻人。
赐食山东诸大小吏成什示意
作者：弘历
朝代：清
体裁：五言律诗

将筐兼赐食，无事酌觥纷。况值行春丽，聊酬执役勤。幸逢绥屡庆，不是素餐群。既富当言教，却思子厚文。
赐马
作者：弘历
朝代：清
体裁：古风

赐马禁城内，恩例垂皇考。策骑代跋履，所以优礼老。禁门至宫门，率有数里道。公卿过六旬，屧步疲纡绕。设如许乘舆，群役纷滋扰。款段人牵行，省力已不少。如宋待漏院，禹偁文堪讨。各有应尽职，君臣当共劭。咨政勤旦明，恤老仁怀保。一举兼两善，家法宜勉绍。而余更思之，胜国制堪笑。彼时皇城内，外人艰到了。所亲者貂珰，政那不颠倒。尔时诸文臣，耽逸自高表。即使赐之马，据鞍率惊悄。博带宽衣流，衔橛翻增恼。岂如我国家，衣冠制便好。既喜温凉适，更免郎当搅。不独武臣然，文臣渐知晓。若其兵弁流，更禁习乘轿。昨者�逆回，迅即巢穴�。明季从何得，如许虎臣矫。诘戎岂可忘，长言识予抱。
赐魏廷珍
作者：弘历
朝代：清
体裁：五言律诗

高年引养客，向日弼谐卿。鹤发犹然健，葵心不改倾。遂初孙著作，乐志仲高平。别后今三载，删裁可就成。
赤城
作者：弘历
朝代：清
体裁：七言律诗

赤城宫阙委榛葭，天半云岚学起霞。控辔追随铜豹署，悬铃替戾紫驼车。虚无香殿飘丹篆，想像妆楼落粉华。金瓮葡萄歌敕勒，只今成谱入清笳。
赤子心
作者：弘历
朝代：清
体裁：古风

皇祖避暑山庄诗，辛卯同我七十二。而我十二扈跸来，即今花甲正周暨。其间忧乐实纷㦲，绿水青山本无事。虽然圣日照万年，谷陵岂共光阴逝。愿言不失赤子心，羹墙恒见亹绳继。
赤玉韘
作者：弘历
朝代：清
体裁：五言律诗

大干衍崇昆，玉河产瑞璠。贡庭裒灿匣，成器称开弴。小雅曾吟决，诸书亦纪璊。本来五色备，血浸祇虚言。
赫图阿拉
作者：弘历
朝代：清
体裁：古风

横甸襟兴京，皇涧过涧似。当年斯馆豳，王业实基此。兴京城郭存，横甸馀荒址。至于创盛京，居然丰镐矣。遐想我朝初，颇类周家始。彼实独重农，我亦重耒耜。而兼武备修，故致威无比。农以养我民，武以侵彼鄙。后且屡欲和，而彼弗甘耳。师称直为壮，是用邀天諟。缔搆诚难哉，敬因告孙子。
赫图阿拉
作者：弘历
朝代：清
体裁：古风

赫图阿拉者，横甸名垂久。初从俄朵里，徙此聊自守。基福即于斯，创业天命受。后乃筑兴京，馆豳众爰有。兴京存城郭，横甸馀荒阜。然此何可忘，策马敬观取。儿孙其听诸，奕叶凛驭朽。
走笔
作者：弘历
朝代：清
体裁：七言绝句

偶然佳兴会深山，走笔成吟峭茜间。常侍却嫌诗速就，小休消未片时閒。
赵伯驹六马图歌
作者：弘历
朝代：清
体裁：古风

平川苜蓿丰且滋，清泉映带沙冈披。戎人习马知马性，此处调马实所宜。牵者樴者二皆骝，白驹黑鬣緤柳枝。昂藏翘足骊其色，一戎跨背鞍不施。紫骝回首嘶厥匹，有駓龁草意自怡。骥不称力称其德，况复一一皆英奇。作者寓意应有在，夏官遗法谁深知。即今大宛致汗血，骨格皆合图中姿。亦不渥洼诩作瑞，亦不交河资兴师。迥立阊阖詄荡荡，欲起王孙走笔为。
赵伯驹春山
作者：弘历
朝代：清
体裁：五言律诗

古寺云霞峤，人家桃柳村。精神北宋本，结构仲长论。大块文章缋，春山檃括言。不须问名氏，望可识王孙。
赵伯驹桐阴仕女
作者：弘历
朝代：清
体裁：七言绝句

小幅王孙仕女图，桐阴广厦共清娱。不知罗绮相商处，也识二南雅化乎。
赵伯驹汉宫图
作者：弘历
朝代：清
体裁：七言绝句

刘郎七夕集灵台，阿母青鸾送信来。金马是谁得陪乘，独称方朔善谐诙。
赵元剡溪云树用卷中题者韵 其一 陆友韵
作者：弘历
朝代：清
体裁：七言绝句

岩林蓊蔚石盘陀，几曲清流绕谷阿。试问何方有此境，好山惟是会稽多。
赵元剡溪云树用卷中题者韵 其三 张简韵
作者：弘历
朝代：清
体裁：七言绝句

架溪野彴路萦纡，欲觅孤村树半糊。应是诗人遇高启，相于佳处听啼鸪。
赵元剡溪云树用卷中题者韵 其二 僧至奂韵
作者：弘历
朝代：清
体裁：七言绝句

云连山树树连天，不认树云祗认烟。一晌神来托诸画，伊家诗意写闻鹃。
赵元剡溪云树用卷中题者韵 其五 郭翼韵
作者：弘历
朝代：清
体裁：七言绝句

川贮清流弗贮泥，镜中行处那教迷。夏初春末非冬雪，不作重儓访戴溪。
赵元剡溪云树用卷中题者韵 其四 陈方韵
作者：弘历
朝代：清
体裁：七言绝句

作阵飞鸥去若浮，为惊渔笛起芦洲。传神犹在烟霞外，肯让董源第一流。
赵元合溪草堂图
作者：弘历
朝代：清
体裁：五言律诗

堂筑碧溪中，幽栖乐莫穷。无尘到心境，有水合天空。仗策来佳友，烹茶付野僮。非舟不能到，原是许舟通。
赵北口即景·其一
作者：弘历
朝代：清
体裁：七言律诗

红桥长短接溪川，溪上人家不治田。半笠沧波三月雨，一堤杨柳两湖烟。孳将鹅鸭无官税，捕得鱼虾足酒钱。今日饱参渔者乐，鸣榔春水绿浮船。
赵北口即景·其二
作者：弘历
朝代：清
体裁：七言律诗

燕南赵北旧曾闻，历览真逢意所欣。苕霅溪山吴苑画，潇湘烟雨楚天云。渔歌隔浦惊鸥阵，客舍开窗数雁群。方喜湖光涤尘壒，何来诗思与平分。
赵北口杂咏·其一
作者：弘历
朝代：清
体裁：七言绝句

夹堤桃柳三春雨，两淀烟波十一桥。朅忆东巡前岁景，宜生欢处乍魂销。
赵北口杂咏·其三
作者：弘历
朝代：清
体裁：七言绝句

天光波影碧相涵，岸芷汀兰绿已酣。谁识敲诗吟赵北，大如披画阅江南。
赵北口杂咏·其二
作者：弘历
朝代：清
体裁：七言绝句

西淀水流东淀去，南天雁向北天来。桡人望幸分明记，初试春围第二回。
赵北口水围罢登陆之作
作者：弘历
朝代：清
体裁：七言律诗

三日舟围足悦心，归途六辔听如琴。河防要欲筹疏浚，民瘼还因便酌斟。平野新看麦苗长，环堤背指柳烟深。风光此处留馀兴，吴越明年待畅吟。
赵北口行宫三叠旧作韵
作者：弘历
朝代：清
体裁：古风

于意有不怿，摛词那得妍。居停原似旧，建置讶增前。既往事弗究，费多心为悬。西轩偶凭憩，殊异昔如船。辛未南巡句，邮签记以明。祀河酉岁咏，释奠子年评。来往诚如幻，光阴迅可惊。尚存问安室，抚榻最伤情。
赵北口行宫三首·其一
作者：弘历
朝代：清
体裁：五言律诗

万柳堤临淀，熏黄未发青。渚宫实潇洒，节夕此居停。大吏陈烟火，勤民岂政经。属缘奉慈豫，不罢且权听。
赵北口行宫三首·其三
作者：弘历
朝代：清
体裁：五言律诗

鱼筌还蟹断，生计淀村俱。那藉名家画，真披渔乐图。波将暖鸥鹭，洲未长菰蒲。正助萌阳候，因之罢水虞。
赵北口行宫三首·其二
作者：弘历
朝代：清
体裁：五言律诗

西窗犹纳远，游目每教凭。春气怡还袅，冰光融间凝。雁回欣翼接，鱼陟乍鳞矜。遥浦村民集，待看入夜灯。
赵北口行宫作
作者：弘历
朝代：清
体裁：七言律诗

烟宫向每此□骖，门径依然旧所谙。展拓却看侵淀渚，经营似拟肖江南。今来明去何须是，踵事增华信不堪。唱始两人难重问，未先谕祇自怀惭。
赵北口行宫作·其一
作者：弘历
朝代：清
体裁：五言律诗

初岁临行馆，开韶景已妍。会心即在此，得句偶思前。瓷钵唐花茁，纱檠银蒜悬。淀池冰未泮，不必命虞船。
赵北口行宫作·其二
作者：弘历
朝代：清
体裁：五言律诗

帘捲和风细，窗含嫩日明。两间供静玩，万汇快新晴。冻浦凫仍聚，春林鸟不惊。文床净棐几，书史最怡情。
赵北口行宫六韵
作者：弘历
朝代：清
体裁：五言排律

驻临赵北淀，座爱近西窗。白水目千里，青天鹭一双。弯环带洲渚，森戟茁蒲茳。蜗舍烟遮郭，凫舟风送䉶。空濛真入画，欸乃不成腔。坐到深更后，冰轮正满江。
赵北口行宫即事
作者：弘历
朝代：清
体裁：五言律诗

隔淀长堤在，行宫搆久年。往来必一驻，烟水恰相延。心得于何也，手题厌屡焉。水围亦权罢，静赏觉为便。
赵北口行宫即景
作者：弘历
朝代：清
体裁：七言律诗

数宇行宫临淀池，水程登舫必从兹。汀芦不碍春波戟，烟柳长于昔岁丝。战国侯疆休问彼，渔乡民计每廑斯。西窗纳景閒凭坐，远浦归帆落日时。
赵北口行宫即景
作者：弘历
朝代：清
体裁：七言律诗

沙堤数里延缘揽，左右渔村蟹舍家。行馆历年将逮百，春巡驻宿本非赊。东西淀乃此之隔，今昔题缘久以加。明日去而弗顾者，笑兹拈笔若为耶。
赵北口行宫即景
作者：弘历
朝代：清
体裁：七言律诗

燕南行馆憩言留，信宿来朝发水邮。雨后有风亦含润，春前忆昔总如流。欲开桃意知饶喜，学舞柳腰好是柔。最爱西窗拈咏处，淀池万顷望中收。
赵北口行宫叠前岁韵二首·其一
作者：弘历
朝代：清
体裁：五言律诗

迎堤欣麦好，应节忘花妍。清跸不须急，行宫宛在前。座中一岁隔，窗外半帆悬。是我巡江国，春流得句船。
赵北口行宫叠前岁韵二首·其二
作者：弘历
朝代：清
体裁：五言律诗

天水相与永，金波万顷明。载舟堪独会，鉴物入遥评。今昔原无住，沤泡底用惊。依然空阔意，最喜涤尘情。
赵北口行宫叠旧韵二首·其一
作者：弘历
朝代：清
体裁：五言律诗

通闰冰初泮，迟春花未妍。座茵重布此，壁句载赓前。孤鹜空中下，远帆云外悬。虚窗依碧水，不系得称船。
赵北口行宫叠旧韵二首·其二
作者：弘历
朝代：清
体裁：五言律诗

月宇临云牖，涵虚远更明。一时契澄观，万顷入吟评。春稚景偏好，风恬浪不惊。昆明今似此，同一在川情。
赵北口行宫四叠旧作韵·其一
作者：弘历
朝代：清
体裁：五言律诗

素心在崇朴，踵事戒增妍。行馆憩依旧，新诗韵叠前。得閒因笔点，过节罢灯悬。庚子甲辰换，窗中下水船。
赵北口行宫四叠旧作韵·其二
作者：弘历
朝代：清
体裁：五言律诗

昔岁与今夕，一弹指顷明。且欣节事罢，都付电光评。蝶栩梦堪悟，鱼恬浪不惊。初韶未昌冶，适可契闲情。
赵北口行宫对雨
作者：弘历
朝代：清
体裁：古风

行宫卜筑临春湖，轩窗纳远朱栏扶。凭虚纵目渺无极，如对云梦与具区。尔时骊龙未吐珠，河伯歌舞丰隆趋。烟波变幻莫可测，忽成米氏潇湘图。风中远溆舟人呼，卧波苇叶藏双凫。我方乐在春畴濡，应接无暇有是乎。须臾雨止斜阳露，三两扁舟向何处。
赵北口行宫西轩作
作者：弘历
朝代：清
体裁：古风

行宫逮百年，西轩向所喜。阶基临淀池，千顷俯渺瀰。额因用杜句，相与永天水。往来每有句，更仆难偻指。而何置亭台，点缀图景美。既以隘波容，而复致财靡。愧未先预禁，成事不说矣。临窗意索然，五字惟责已。
赵北口行宫西轩作
作者：弘历
朝代：清
体裁：古风

西轩咫尺临淀池，窗俯清波淼万顷。向喜凭之吟杜甫，恰合天水相与永。别斯弗到凡数年，来往吾胸爱清境。兹来建置却殊前，溪外亭台修以整。回廊宛转遮高低，欲因骋目何由骋。供观烟火何须是，费奢长此安穷逞。况占淀池为陆地，夏涨无所容堪省。经始二人弗在斯，在斯未必能逃眚。博喜徒增风景佳，不喜翻为煞风景。
赵北口行宫观灯同扈跸儒臣联句
作者：弘历
朝代：清
体裁：七言排律

上元行庆奉慈帷，节物承欢是处宜。东海乍看拥宝䨲，西昆恰值敞瑶池。野含瑞气融晴雪，树挹芳烟散晚炊。跸路鸳鸾皆吐耀，和门草木总涵滋。祥凝夜色浮三岛，香泛春风达九逵。曲渚雁回闻远响，新漪鱼陟动流澌。万民同乐聊云可，大吏铺观太尔为。于蔿宁忘歌即景，柏梁且喜宴成诗。卿云馥郁当楼护，鸾尾葳蕤拂镜窥。双楔霞标湖畔擢，三桥虹影坐间垂。光收月窟应无敌，捷奏天山信有斯。煜煜金床函舍利，晶晶玉宇界琉璃。候临解冻陈冰戏，轮到元宵碾汉迟。一线紫烟辉万象，半空碧彩漾全规。青猊白象环仙阙，西漆南油灿御墀。妙霭缤纷蹲爵马，回波宛转跃蛟螭。风前蛾闹争呈幻，渊底骊眠独探奇。讵羡广陵推法善，顿令潜室起冯夷。燕南赵北春犹浅，越角吴根景递披。列缺施鞭龙启蛰，伶伦叶管凤来仪。高檠菡萏旋摇日，密炬艨艟曲绕陂。海藏迸开珠百琲，湘帘纷缀锦千丝。烛衔旸谷炎官伞，阵列昆阳赤羽麾。激电疑投玉女箭，罗星似布井公棋。鳌山蜃阁光无定，琼树珠林影倒移。糕饤玉粱颁列席，果分丹荔佐行卮。仙庄例放金吾禁，良夕还纡铜漏期。宴是传柑犹隔昔，花非剪綵实先时。涌来多宝定光塔，采献长生威喜芝。洒地萤流囊熠耀，拿云虬走甲之而。渔村蟹舍皆呈照，下里阳阿许共嬉。茅屋宁无向隅者，衢尊不啻与斟之。观酺咸快昌辰洽，给复频邀沛泽施。化浃华胥扶寿耇，欢腾瀛鄚舞童儿。早听菱镜蜚佳语，幸擘桃笺继睿词。三五韶华酬胜赏，十千丰稔慰嘉师。纸签粉米群徵吉，江砚宣毫共选辞。真见文昌辉八座，同钦华盖焕重离。纤鯈解听游清沼，枥马无喧立绛旗。鼓瑟吹笙鸣乐恺，依蒲在藻荷恩私。唐昌萼蕊宁方此，宣德神仙讵较兹。遍插柳条沿楚岸，待催梅信过江湄。律回黍谷方弥月，鸡踏金莲倏万枝。帝里輶轩应蓼扰，皇衢灯火想茈虒。松盆户户烧兰会，竹榼人人斗酒持。阁上青藜明绨案，陌头白粥赛田祠。无边好景迎年丽，有脚阳春傍辇随。虞陛挥弦仰庸作，周庭燃燎问何其。篆成翠火鸿禧祝，簪集华茵燕喜追。好乐无荒昭古训，惟殷保泰日孜孜。
赵北口行斋对月
作者：弘历
朝代：清
体裁：五言律诗

冰镜挂空高，将圆欠几毫。星光藏碧宇，烛影捲银涛。自是斯斋素，偏欣此际遭。春江花月夜，丽句缅兵曹。
赵北口阅水围诗
作者：弘历
朝代：清
体裁：五言排律

跸路唐兴便，水围一阅之。昆明曾漏古，武烈尚贻兹。淀水春生际，渚禽北向时。习蒐明镜里，列阵白云涯。里革虽怀直，轩辕自有奇。止齐咸奉度，矰缴不须施。潜舍渊而出，飞沉空以垂。鱼丽偏后伍，鸿渐羽为仪。泽以虚能受，人知劳胜嬉。庙谟钦仰处，道左树丰碑。
赵士雷湘乡小景
作者：弘历
朝代：清
体裁：五言律诗

水禽不一族，水草亦多般。相共潇湘阔，同游天地宽。嘉他宗室笔，题此画图端。颇具胞与量，辽盟胡乃寒。
赵孟坚水仙即用其韵
作者：弘历
朝代：清
体裁：七言绝句

评量卉谱合称仙，脱俗离尘意洒然。不与荷花争夏日，为他微有净中妍。
赵孟坚白描水仙卷
作者：弘历
朝代：清
体裁：古风

泉石窈以幽，澹远涤氛坋。湘妃与洛神，是地偕而隐。式俯鉴元水，式登历隐弅。彝斋谪仙人，结习烟霞近。走笔写丰标，翛然谢铅粉。
赵孟頫人骑图
作者：弘历
朝代：清
体裁：五言绝句

神骏固难识，识矣贵善御。松雪閒作图，正警予怀处。
赵孟頫双骏图
作者：弘历
朝代：清
体裁：七言绝句

双骏昂藏卧草陂，骨虽硉兀气难羁。骊黄伯乐犹艰辨，知复王孙寓意谁。
赵孟頫吹箫士女用宋濂韵
作者：弘历
朝代：清
体裁：古风

琯玉欲吹意有指，六幺俗调一以洗。石床夜静更无人，古月挂天碧如水。缑山那忆桃花红，随家翠羽空葱胧。荒唐漫拟乘鹤凤，参差底说瞰鱼龙。醰醰泠泠幽复咽，越罗秋衫薄于叶。兰膏坠发颦脸波，黛色连山蹙眉月。红玉双痕几点血，片片停云为谁裂。
赵孟頫墨兰
作者：弘历
朝代：清
体裁：五言绝句

幽兰野荆伍，那碍王香展。道人岂浪为，寓义固不浅。
赵孟頫夏木垂阴
作者：弘历
朝代：清
体裁：七言绝句

树如张盖山如滴，支架茅斋俯碧泠。永昼同人一商榷，应缘定武获兰亭。
赵孟頫夏木垂阴图
作者：弘历
朝代：清
体裁：七言绝句

或坐谈元或理纶，盘中总是倦游人。垂阴绿树堪消夏，活脱王维句里神。
赵孟頫幽篁戴胜图
作者：弘历
朝代：清
体裁：五言律诗

降桑传月令，如箦咏风诗。何事辞双侣，翩然借一枝。剧观得神际，遥想掞毫时。磔裂陈纑地，恒新墨妙垂。
赵孟頫松泉高士
作者：弘历
朝代：清
体裁：七言绝句

依树凭流徙倚时，奚僮恰看抱琴随。谓僮不必开囊抚，松韵泉声自谱之。
赵孟頫汀草文鸳
作者：弘历
朝代：清
体裁：七言绝句

沤窟兴来偶写生，全从�法表神情。文鸳乐意相关处，隐寓其居是水晶。
赵孟頫浴马图
作者：弘历
朝代：清
体裁：古风

碧波澄澈朗见底，十四飞龙浴其里。权奇沛艾韵金风，俊骨昂藏鬉上指。奚官无事出上兰，骊黄牝牡凭区观。饮流齧草适其性，谁传神者赵集贤。集贤画马身即马，牖中窥之无真假。何必晚年罢此枝，应是自身不自写。我闻转物乃如来，孰非马者独马哉。伯时画马绣老劝，彼野狐禅何足论。
赵孟頫溪山仙馆图
作者：弘历
朝代：清
体裁：七言律诗

面有横溪背有山，高楼敞榭筑其间。丹台不藉庚申守，白屋堪消九夏间。大岭出云犹崒嵂，飞泉落涧亦潺湲。但无尘意斯仙境，那在佺乔共往还。
赵孟頫画马
作者：弘历
朝代：清
体裁：七言绝句

一白一骊礧肉騣，弗鞍双立屹秋风。韬弓珥箭人閒语，无所之施斫阵雄。
赵孟頫疏林秀石
作者：弘历
朝代：清
体裁：七言绝句

林饶古貌石奇姿，了了偏含无尽思。何必王孙惜芳草，请看苕上晚秋时。
赵孟頫秋郊饮马图
作者：弘历
朝代：清
体裁：七言绝句

细草清泉坰牧宜，偶看騋牝动遐思。大凌河畔丹枫树，报我去年秋杪时。
赵孟頫高逸图
作者：弘历
朝代：清
体裁：七言绝句

诡石长松境不凡，华阳巾好谢朝衫。伯伦似与仲容晤，促向林中拨阮咸。
赵州柏林寺小憩
作者：弘历
朝代：清
体裁：七言律诗

禅寺曾闻古赵州，便途探迹正清秋。虞碑字具龙凤势，吴水体兼文武流。白鸽下无经可听，金轮焕是圣重修。笑予柏子曾参熟，不识庭前树是不。
赵州道中作
作者：弘历
朝代：清
体裁：七言律诗

常山初驻翠华旃，老幼瞻依夹道填。饥食寒衣均在念，车尘马足共摩肩。幸逢四海方无事，益切三时祝有年。惭愧闾阎心爱戴，侍臣勿用纪青编。
赵左松阴论古
作者：弘历
朝代：清
体裁：七言绝句

草庵下对坐幽人，一望而知最契神。设使王褒文集论，当嗤圣主得贤臣。
赵文俶花石写生
作者：弘历
朝代：清
体裁：七言绝句

翩翾通体冶而轻，露下风前最有情。不藉滕王大小眼，三生石畔认前生。
赵昌丹桂仙禽
作者：弘历
朝代：清
体裁：七言绝句

姓名割去底须详，入妙传神合赵昌。作对仙禽羽毛洁，栖枝亦欲染天香。
赵昌写生蛱蝶
作者：弘历
朝代：清
体裁：古风

青虫出菜甲，旋复化为蝶。蝶已不复虫，生灭迅交睫。翾栩飘秋烟，迷离贴露叶。炼得长生术，金丹了无涉。
赵昌杏花
作者：弘历
朝代：清
体裁：七言绝句

岁陈粉质褪红装，设色犹然说赵昌。不著游蜂花侧畔，似怜枝上本无香。
赵简子祠
作者：弘历
朝代：清
体裁：七言绝句

广乐钧天语太奇，常山藏宝蓄深思。祗伊谔谔怀周舍，却合千秋尸祝之。
赵雍三马图
作者：弘历
朝代：清
体裁：七言绝句

古树平芜宜坰牧，嘶风顾影态都閒。锦鞍玉勒浑无藉，始识传神阿堵间。
赵雍临李公麟人马图
作者：弘历
朝代：清
体裁：七言绝句

性是龙媒形凤姿，于思左立控鞿羁。贡呈哈萨寻常事，乃信王孙非炫奇。
赵雍枯槎寒筱
作者：弘历
朝代：清
体裁：七言绝句

君子林中貌一家，石边老干故槎枒。昨从淇澳观如箦，阿那烟梢指似耶。
赵雍澄江寒月
作者：弘历
朝代：清
体裁：七言绝句

万顷江波滟月华，高人浮艇似乘槎。钟陵固是得私淑，天水居然有克家。
赵雍采菱图
作者：弘历
朝代：清
体裁：七言绝句

窈窕吴娘倭堕装，采菱唱出水风凉。峰容波态似相识，忆在石湖葄碓旁。
赵霖画唐太宗六马图歌
作者：弘历
朝代：清
体裁：古风

宋家王孙金待诏，独出艺苑称精妙。忽为昭陵六马图，六马一一皆神肖。天闲万骥非所师，粉本乃藉琢石为。仲容撰文两汉媲，率更书法千秋垂。马皆有号有次第，核之金石颇倒置。何须求剑定刻舟，不取其工取其义。当时开创真天人，入险斫阵皆躬亲。马或中箭不一足，更有独立拔镞臣。一驰建德要领断，再驰世充旗纛乱。据鞍取洛靖鲸鲵，回辔平蜀济危难。双双鹄立陵阙间，箭痕马汗模糊殷。文皇讵自旌神勇，要使后世知艰难。君不见开元乃誇照夜白，宫中击毬好颜色。丹青所贵鉴兴亡，为想李图三太息。
趁凉
作者：弘历
朝代：清
体裁：七言律诗

谁云广厦不知暑，偶陟高台亦趁凉。竹解纳风还蔽日，心存无逸却非忙。收来荷露堪烹茗，伏出燕雏才下梁。赢得昼长何所事，重翻旧稿一商量。
超然堂
作者：弘历
朝代：清
体裁：古风

三朝驻静宜，明当旋跸矣。最胜弗一临，实或无此理。肩舆遵石栈，数息寻荫美。于息亦弗閒，点笔吟山咫。吟成即命行，人弗知劳尔。山堂旋亦到，迥望穷远迩。会心每不同，壁诗历年视。大半望雨多，多愁则少喜。那能此超然，遥契东坡旨。
超然堂
作者：弘历
朝代：清
体裁：古风

东坡游物外，超然名其台。我则游物内，名堂奚为哉。然亦有转语，胞与应同怀。恫瘝若已受，在内岂外来。意非超而超，君道一言该。
超然堂
作者：弘历
朝代：清
体裁：七言律诗

为高因迥意超然，万状千奇绘眼前。普觉寺峰近标秀，昆明池水远澄鲜。寒林不碍张锦绣，山鸟犹听奏管弦。讵止可观有可乐，胶西将拟傲坡仙。
超然堂
作者：弘历
朝代：清
体裁：古风

书堂据砐硪，下企若半天。数息始言到，飘乎意欲仙。今朝值细雨，雨止绿润鲜。仰眺恋峰云，俯睋铺谷烟。静室最高处，仍拟跻其巅。
超然堂
作者：弘历
朝代：清
体裁：古风

太古山之中，小年夏惟孟。阅岁乃一来，讵可孤诸胜。肩舆数息行，窈窕寻无剩。茷骪穿林扉，屹�穷岩径。始造亩平处，云窗坐而凭。斯地既超然，心亦与之凝。觅了不可得，是谓安心竟。
超然堂
作者：弘历
朝代：清
体裁：七言绝句

山半书堂居若悬，到来已觉意超然。翘瞻尚有最高处，为学同斯进步前。
超然堂
作者：弘历
朝代：清
体裁：五言律诗

崔错循山径，山堂迥出端。双眸忽无碍，一意亦为宽。是曰超然脱，宁容蔽者干。如思袪蔽者，四勿在心官。
超然堂
作者：弘历
朝代：清
体裁：五言律诗

径自万林穿，书堂迥若悬。到来方识趣，欲说已忘诠。树色连青霭，峰光生紫烟。蜃窗一纵目，得句亦超然。
超然堂
作者：弘历
朝代：清
体裁：五言律诗

林表栖虚室，游睎近远延。夏云时聚散，晴晦幻山川。安得为霖雨，普教遍大田。凭窗俯仰意，愧是未超然。
超然堂
作者：弘历
朝代：清
体裁：五言律诗

欲至最高处，虚堂路必沿。既摅己吟意，亦歇众劳肩。林叶未张王，窗纱足纳延。入观总超豁，契志与之然。
超然堂
作者：弘历
朝代：清
体裁：古风

欲陟静室高，先憩超然静。是为路之中，一二二一境。既因憩众劳，亦以会心领。俯观平川遥，农功绿千顷。常年所未见，既慰复既警。夏秋期正长，戒满益耿耿。因忆玉局翁，弟与名堂迥。无往而不乐，是语失平整。游物内外间，著说义示永。
超然堂
作者：弘历
朝代：清
体裁：古风

步辇已惯经，率是年来路。而耳目之供，却又不同趣。夏首树阴张，雨过瀑声怒。数息到山堂，超然欣所遇。畅观恣廓豁，称怀惬閒裕。独喜麦葱菁，饼饵香流露。复雨当益佳，因以望甘�。
超然堂
作者：弘历
朝代：清
体裁：五言律诗

盘旋出林径，廓落造山堂。托意无不迥，骋观真异常。神情契太古，画趣俯千方。玉局游物外，于言得未忘。
超然堂
作者：弘历
朝代：清
体裁：古风

肩舆出石墙，问景历云磴。清和底事佳，林峦明且净。岩堂倚翠峰，超然向所命。凭览亟寥廓，青郊百里映。麦穗望秋成，禾苗芃夏令。此后祝时若，庶可绥屡咏。无处不廑农，讵兹誇济胜。
超然堂书意
作者：弘历
朝代：清
体裁：七言绝句

超然两字出东坡，世诩名谈莫与过。游内外应有分别，欲询玉局谓如何。
超然堂作歌
作者：弘历
朝代：清
体裁：古风

登静室途此为中，是可憩焉从众愿。舆者步者逸劳殊，甚易知乎宁待论。然而饱不知饥人，曰食肉糜愚可恨。片时得句徐进前，劳憩而逸两无闷。超然下视万理通，弗恃一超乃统万。
超然堂再题
作者：弘历
朝代：清
体裁：七言绝句

居若悬居境若仙，谁临此不意超然。春阴却以将为雨，望眼偏低在大田。
超然堂咏程苏事
作者：弘历
朝代：清
体裁：七言律诗

两字超然见实过，程苏操得室中戈。大都一已忘未尽，遂致清流祸越多。世道民生那有益，出奴入主岂无讹。向为君子小人论，尚慎旃哉识此歌。
超然堂自警
作者：弘历
朝代：清
体裁：古风

朝阳洞处高，超然堂居下。降高斯易行，片刻欣到也。及至凭窗望，更有下此者。乃悟理不齐，曲高和则寡。人中孰最高，惧心可暂舍。有过谁明言，不明言暗写。此非过刻论，重华训非假。超然得艰乎，惕若守勖且。
超然堂雨中骋望
作者：弘历
朝代：清
体裁：五言律诗

山云忽四起，密雨落岩坳。途半那中止，烟冲冒急捎。到堂一骋望，盈谷更谁教。徐间诸缘静，成章当解嘲。
超然宇
作者：弘历
朝代：清
体裁：古风

亭子眺远据岭巅，是宇超然亦峰傍。竖峰横岭各称雄，故其趣实不相让。得趣更在人之会，而我觉来乃一样。眺之远也不可穷，心之超然孰能状。二者其官思主之，在此言此超居上。
超然宇
作者：弘历
朝代：清
体裁：古风

因地既以高，得趣自以超。然则资境乎，子舆言非誵。翘然企广居，宁祗图游遨。
超然宇
作者：弘历
朝代：清
体裁：七言绝句

地势北高南向卑，胶西那足并肩斯。须教苏句重提忆，亦在于心自得之。
超然宇
作者：弘历
朝代：清
体裁：五言律诗

地据众峰巅，泬寥空宇悬。一心会倪筦，万象泯蹄筌。只有虚为合，却无尘可捐。青云表游目，得句亦超然。
超然宇
作者：弘历
朝代：清
体裁：七言绝句

子由为语子瞻居，游物外斯乐有馀。岩宇额斯偶然尔，惕乾朝夕敢忘予。
超然宇
作者：弘历
朝代：清
体裁：七言绝句

崇椒高出万峰螺，结宇虚宜畅远睋。但得超然尘外趣，底须作记倩东坡。
超然宇
作者：弘历
朝代：清
体裁：五言律诗

有宇曰超然，恢恢树杪悬。秋清目愈豁，霞举意如仙。夕照千峰落，空山一径连。问谁送归路，苍鹿与周旋。
超然宇
作者：弘历
朝代：清
体裁：五言律诗

构宇云霞表，天风飒四筵。畅观无障碍，结习总除蠲。玉局见称独，我心获实先。游于物之外，所遇自超然。
超然宇
作者：弘历
朝代：清
体裁：古风

玉塞已绝尘，塞山更迥宇。至宇心超然，寥景宜清睹。爽风来有缘，閒云去无所。偶此畅余心，亦复兴别绪。居高可恃高，近民戒贻古。
超然宇
作者：弘历
朝代：清
体裁：七言绝句

结宇层明崇岭巅，宇超然意亦超然。居高乃易卑视物，戒在兹怀谦牧虔。
超然宇
作者：弘历
朝代：清
体裁：七言绝句

豁开敞宇众山巅，百里宛看在目前。却笑御风诩旬七，千秋一瞬总超然。
超然宇作歌
作者：弘历
朝代：清
体裁：古风

山已高哉台更高，因之名曰超然宇。讵云津逮彼两苏，觉胜胶西难计数。徂云片片无流连，天光山气相澄鲜。一尘不到万缘静，吾意亦与同超然。虽然吾意更有说，高则无物不照彻。古之帝王蔽冕旒，水至清亦愁鱼竭。
超然宇口号
作者：弘历
朝代：清
体裁：七言绝句

与天为盖与云齐，南望千山眼底低。设论游乎物之外，子瞻未得诩胶西。
超然宇有会
作者：弘历
朝代：清
体裁：古风

偶临超然宇，朅思东坡记。谓当游物外，乃弗为所蔽。但予有后言，髯翁印公契。相与谈枯禅，应识如如义。如者如其中，岂示于外意。是未泯色空，依然尘网累。
趣亭
作者：弘历
朝代：清
体裁：七言绝句

书楼四库法天一，亭子假山面对之。渊海浩如无尽藏，知斯趣者果真谁。
趣亭
作者：弘历
朝代：清
体裁：七言绝句

亭原新构塞原古，老树奇峰那较时。题额仰观还自笑，因提前趣问谁知。
趣亭
作者：弘历
朝代：清
体裁：七言绝句

假山岁久亦成真，西首孤亭栖碧峋。寄语千秋佔毕侣，似兹知趣几何人。
趣亭
作者：弘历
朝代：清
体裁：五言律诗

假山新垒作，古石似天成。根带树丛长，窍穿花蕊荣。斯诚育物趣，益契对时情。映阁增清听，文津淙底鸣。
趣亭
作者：弘历
朝代：清
体裁：七言绝句

假山点缀小亭幽，散步崎岖趣每投。试问在斯还在彼，对书楼趣较兹悠。
趣亭
作者：弘历
朝代：清
体裁：古风

假山纵新成，林古山因古。峻峰隐曲涧，活泼流泉吐。仄径可攀陟，小亭栖岨峿。穿奥遂得旷，万树园堪睹。其趣不可穷，槩以趣为所。
趣亭
作者：弘历
朝代：清
体裁：五言律诗

十笏未为广，四时宁有穷。延来总佳景，妙处是天工。秋叶尚馀绿，山花亦作红。如询趣所得，不在色形中。
趣亭
作者：弘历
朝代：清
体裁：七言绝句

叠石为山临碧池，山巅恰置小亭披。文津四库兹全庋，绎趣随抽无不宜。
趣亭
作者：弘历
朝代：清
体裁：七言绝句

四柱翼然临巘顶，林姿峰态揽无遗。不因济胜步岩龉，此趣还当付阿谁。
趣亭
作者：弘历
朝代：清
体裁：五言律诗

回曼岩廊转，小亭得阒幽。隔年此初到，㨿榻暂閒留。气爽天高洽，诗情画态酬。今朝趣何在，景物入中秋。
趣亭
作者：弘历
朝代：清
体裁：古风

天一阁前原有池，池南更列假山峙。文津之阁率仿为，故亦叠石成㟪�。有峰有壑有溪涧，涧水琴音泻池泚。束则月台西西山，又如宝晋斋传米。山亭因以趣为名，林泉引兴诚佳矣。贮书四库其趣多，餍饫优游意在此。
趣亭
作者：弘历
朝代：清
体裁：七言绝句

委宛游廊曲入深，启窗峰翠扑衣襟。宁当小大评山景，得趣由来尽可吟。
趣亭
作者：弘历
朝代：清
体裁：七言绝句

对阁孤亭栖碧螺，流泉涧底进盈科。流时弗冻渟时冻，此趣天然可会么。
趣亭
作者：弘历
朝代：清
体裁：六言诗

小亭未足十笏，胜趣乃占千山。虚牖奇供旷览，崇岩逸谢劳攀。流动则资石瀑，周遮不厌林关。欲藉澄心观物，讵云徒尚高閒。
趣亭
作者：弘历
朝代：清
体裁：七言绝句

层阁前头叠石嵔，小亭如笠架岩开。梅心柳眼无非趣，得趣仍于书里来。
趣亭
作者：弘历
朝代：清
体裁：古风

山深秋意佳，叶落峰姿露。孤亭何碍窄，此中有真趣。虽鲜红绿绘，岂不闻后素。时复作天籁，悠然胜韶頀。
趣亭
作者：弘历
朝代：清
体裁：七言绝句

崇阁前头假山上，翼然四柱小亭浮。羡他恒受诗书味，却胜空空佔毕流。
趣亭
作者：弘历
朝代：清
体裁：七言绝句

崨㠎之间有路通，翼然却异醉欧翁。寄言即景寻趣者，佳趣无过书史中。
趣亭
作者：弘历
朝代：清
体裁：七言绝句

文源取式逮文津，亦有趣亭栖碧峋。寄语将来钞读者，文澜不外史经循。
趣亭
作者：弘历
朝代：清
体裁：七言绝句

文阁前头列假山，□磄石底冻泉潺。耳聆目睇都成趣，适我新正一晌閒。
趣亭
作者：弘历
朝代：清
体裁：七言绝句

春水泠泠韵泌泉，春云蔼蔼蔚轻烟。试询底是元之趣，阁上羲经提以全。
趣亭
作者：弘历
朝代：清
体裁：七言绝句

点缀假山搆趣亭，竖峰戌削坦溪泠。试言趣者应何在，抑在史乎不在经。
趣亭
作者：弘历
朝代：清
体裁：七言绝句

石磴平巅十笏开，俯观诸趣面前堆。襄阳帖语分明是，西则西山东月台。
趣亭
作者：弘历
朝代：清
体裁：七言绝句

窈深之处款岩扉，择向为亭枕翠微。四柱空空趣无尽，虽然识趣者应希。
趣亭
作者：弘历
朝代：清
体裁：七言绝句

试问今来情所关，金声多在翠微间。领完夏趣领秋趣，却是人忙亭祗閒。
趣亭
作者：弘历
朝代：清
体裁：七言绝句

阁外假山堆碧螺，山亭名趣意如何。泉声树态则权置，静对诗书趣更多。
趣亭
作者：弘历
朝代：清
体裁：七言绝句

阁峙文源历久时，小亭对面翼嵚嵜。羡他饱饫诗书趣，恒以无言自领之。
趣亭口号
作者：弘历
朝代：清
体裁：七言绝句

缀景文津毕肖诸，山亭四柱最延虚。若论真趣于何是，相对阁中万卷书。
趣园
作者：弘历
朝代：清
体裁：五言律诗

偶涉亦成趣，居然水竹乡。因之道彭泽，从此擅维扬。目属高低石，步延曲折廊。流云凭木榻，喜早晤宧光。
趣园
作者：弘历
朝代：清
体裁：七言绝句

沿堤柳叶护梅花，步入溪园清且嘉。此是扬州丝管地，可知日涉有陶家。
趣园即景
作者：弘历
朝代：清
体裁：七言律诗

多有名园绿水濆，清游不事羽林纷。何曾日涉原成趣，恰值云开亦觉欣。得句便前无系恋，遇花且止足芳芬。问予喜处诚奚托，宜雨宜旸利种耘。
跋马
作者：弘历
朝代：清
体裁：五言律诗

佳节过清明，郊原跋马行。连村多绿树，贴水见红英。秋廪犹高积，春田已遍耕。熙熙来老幼，道左跽相迎。
跋马
作者：弘历
朝代：清
体裁：五言律诗

跋马却舆辇，廿年一例便。宁当因久懈，率欲以身先。陡峡落银瀑，晴峰生翠烟。骋怀得游目，摛句亦轩然。
跋马
作者：弘历
朝代：清
体裁：五言律诗

跋马台山路，绥绥雨雪濛。冻凝虽未泞，旭隐不为烘。虑恐寒过甚，如云景最工。轻舆宁弗逸，欲与众人同。
跋马
作者：弘历
朝代：清
体裁：五言律诗

跋马广仁西，因看演武徯。众劳而已逸，有愧实无稽。麦陇穗将半，黍町苗亦齐。及时需渥泽，切切望云霓。
跋马
作者：弘历
朝代：清
体裁：七言绝句

跋马烟村数日程，麦将芒种黍齐耕。去时切切愁农计，归为吾农一畅情。
跋马
作者：弘历
朝代：清
体裁：古风

迩日偶游山，率以肩舆往。今朝春云收，风日殊和朗。前轩视政毕，出门即平壤。左嶂非险峻，策马延清赏。都无五里遥，祗园至千相。云罩仰霄汉，曾屡揽辔上。兹何谢不能，筋力异畴曩。孟云志率气，或亦未深想。自强则宜勖，讵惟事高养。
跋马至黛螺顶
作者：弘历
朝代：清
体裁：古风

螺顶不为高，积雪路颇滑。策我云锦骓，遂至金轮刹。狮王坐堂堂，黛髻足底齾。莫作颠倒会，十六本二八。
跋马过常州至舣舟亭进舟遂成是首
作者：弘历
朝代：清
体裁：古风

风流苏髯仙，遥年此系艇。遗迹至今传，以人不以境。流为佛氏宇，松竹颇幽静。印公旧深契，玉带留堪省。南来缘观民，讵为赏烟景。敞榭及孤亭，点缀备临幸。玉局强项人，想未必首肯。山僧不解禅，念佛持清警。云昔曾执戈，放下屠刀猛。乘舻就前途，回望崇情永。坡留我则往，不系閒云影。
路旁
作者：弘历
朝代：清
体裁：古风

路旁一野老，呻吟一何苦。鸠面步履艰，单衣百衲补。试问何方人，云籍隶齐鲁。犹忆少年时，逃荒离故土。佣佃聊度岁，又复病双股。问翁业何有，囊无一粒黍。问翁室何有，妻没绝男女。㷀㷀只此身，知死何处所。我闻凄然悲，所悲非野父。曾记周诗云，君子民父母。教养违其方，黎民失恃怙。命医施针砭，或可离痛楚。白金赒其窘，屋居免露处。固知煦妪仁，所愧泽未溥。
路旁
作者：弘历
朝代：清
体裁：古风

路旁两苾刍，头顶金经跪。衮衮红尘中，哓哓殊未已。迹同献赋来，意为施檀起。我闻佛无欲，安事庄严美。其徒云苦行，其师应不喜。劳劳天下人，名利网中死。逃此乃出家，胡为复入此。
路旁秋麦颇少切切有怀因示直隶官
作者：弘历
朝代：清
体裁：七言律诗

去岁愁霖未涸泥，延缘秋麦误耕犁。连阡那见青葱满，入夏安期须穗低。纵复截漕难遍及，敢蕲解泽慰群徯。青郊馀润春畬利，好劝乘时举趾齐。
路雨
作者：弘历
朝代：清
体裁：五言律诗

启跸晓原晴，山云作雨轻。护趋七萃熟，迎觐各藩诚。张盖知身佚，湿衣廑众情。因教行赏遍，次第有权衡。
蹈和堂
作者：弘历
朝代：清
体裁：五言律诗

中节和之谓，人心天意同。外施为达道，内蕴本虚公。抚序气舒叠，乘时物向融。羲经称茂育，其责在吾躬。
蹈和堂
作者：弘历
朝代：清
体裁：五言律诗

元气化工氲，醇风万物欣。王褒讲德论，曹植事神文。静挹筦倪趣，閒披翰墨芬。四情皆中节，不敏愿尊闻。
蹈和堂
作者：弘历
朝代：清
体裁：五言律诗

履贞济徽懿，率礼守安详。永念儿宽对，非循支父方。殷勤树禽语，自在砌花芳。协序惟旸雨，消閒有缥缃。
蹈和堂
作者：弘历
朝代：清
体裁：七言绝句

载阳春色满皇州，万物都欣生意油。子建文中更思义，履贞原是不同流。
蹈和堂口号
作者：弘历
朝代：清
体裁：七言绝句

书堂颜额取中庸，达道应知中节从。今日韶光虽未鬯，十分春意满于胸。
躬举大雩祈雨
作者：弘历
朝代：清
体裁：七言律诗

北至都踰早种期，晚田亟待泽斯时。人穷反本呼天吁，旱甚因谁责已知。汤祷载陈三足鼎，宣忧重订八章诗。好生帝德其宁惠，渴望云行即雨施。
躬祭历代帝王庙礼成有述
作者：弘历
朝代：清
体裁：七言律诗

载禋景德仲春和，数则诚非疏未过。十岁一来瞻庙貌，万年永式省赓歌。圣惟吾法庸吾戒，法者实稀戒实多。但匪堕宗均入祀，仁皇奕代著金科。
躬诣盛京虽命省驺从而经过州县岂尽免力役之劳因诏免今年田租以示如伤之意
作者：弘历
朝代：清
体裁：古风

省耕省敛古所闻，哲后礼不废时巡。矧兹上陵实旧制，有其举之敢弗因。盛京佳气东来紫，騑騑六御今伊始。山围冀野遍桑麻，峰标木叶经迤逦。今年北鄙若雨旸，沿途揽辔禾黍香。虽云比户足衣食，怨咨民瘼刻岂忘。千乘万骑迈宇县，钱镈将庤民情忭。岂无力役劳闾阎，中心徘徨不能宴。朝廷德诏应时下，蠲租逮彼千村社。匪欲小补悦斯民，皇祖当年煦妪者。
躬诣黑龙潭祈雨
作者：弘历
朝代：清
体裁：古风

五日麦期迫，十日禾期临。连塍虽遍绿，益用愁予心。乃知春泽佳，犹资夏泽深。不雨已弥月，勃长羁秧针。迩日云屡作，每为风威侵。细点何嗟及，问夜忧披衾。凌晨诣灵潭，聊当祷桑林。孜孜藉夙佑，惕惕申今忱。回辔瞻杲杲，首疾以呻吟。
车逻坝
作者：弘历
朝代：清
体裁：古风

车逻诸石坝，所以泄狂澜。泄之水犹盛，增置东西湾。亦谓悉心谋，其如多来源。洪泽过五坝，厥势诚滔天。讵此所能救，坐看潦下田。因谋抽薪计，拆坝清口宣。为之定尺寸，宽窄相衡权。年来守此策，洪泽泄涨前。天恩更未涝，五坝无漏泉。车逻常封土，下河有收连。历览为额庆，吾言中偶然。而此讵敢矜，惟益励惕乾。
车逻坝
作者：弘历
朝代：清
体裁：古风

邗沟纳众水，分流入江海。唐宋始起堤，兴废亦时改。自此事益纷，鲜安率多殆。黄夺淮之后，其危斯更倍。堰闸日以高，田庐釜底在。疏浚岂易言，尾大屡中罢。或有虑下河，坚闭志弗悔。下河曾小益，逢年歌乐恺。癸酉秋为霖，持前议不懈。岂知偶幸耳，决痈乃大溃。蠲赈纵亟救，接踵灾乙亥。嗟我茕独民，荡析心惊骇。旋为停南巡，苏民饬邑宰。今来问民瘼，春流静浼浼。耕作群趁时，遥遥三秋待。奠川无良谋，吾惭所以乃。
车驾自济城回跸
作者：弘历
朝代：清
体裁：五言律诗

初识济城好，波明山翠攒。奇观才约略，春色未阑珊。野鸟啼朝日，村花艳去鞍。不教游兴尽，警跸命回銮。
车驾至博罗河屯肆觐四十八旗并喀尔喀青海诸蒙古得诗八韵
作者：弘历
朝代：清
体裁：五言排律

爽籁扬华斿，前驱驻外邮。乃田依古重，肆觐以时修。文母慈晖奉，仁皇家法留。日中张羽盖，道左迓毡裘。久矣皆归化，于焉尽仰流。讵予恩有逮，嘉尔职诚酬。扈从驰千旅，逶迤拥六虬。来同思祖泽，长此勖怀柔。
车驾至吉林得七言排律十二韵
作者：弘历
朝代：清
体裁：七言排律

踰千塞甸历迢迢，畅慰初心到一朝。天作高山保之永，地呈沃壤壮哉饶。星分箕尾神皋衍，俗重耕桑协气调。左氏浮夸纪周晋，史家建置考金辽。为藩南接陪京近，扼塞北临黑水遥。一旅艰难缅亶父，两番巡幸溯唐尧。绳先惟是期无忝，裕后还因视不恌。问寝承欢常爱日，敕几熙绩每衣宵。劭农为庆农逢稔，省俗犹欣俗远浇。军士欢虔皆子弟，戚宾侍从拟臣寮。持盈保泰心恒凛，蒙业延休志敢骄。陶复当年未家室，沈阳因肇大风谣。
车驾至济南驻跸
作者：弘历
朝代：清
体裁：古风

谒圣祀岳回，便道至历下。周巡千里馀，于焉少休暇。都会验风谣，牧伯咨民社。筹政急当务，先后岂容借。连年灾祲馀，安民为要也。召父与杜母，古有今岂寡。申命群有司，助予不逮者。
转复词
作者：弘历
朝代：清
体裁：古风

似与而取垂竿丝，淮阴背水胜赵师。似明而暗问羊计，钩距摘伏奸愈炽。似贬而褒诙谐谈，归遗细君仁何惭。似闇而彰锦尚絅，仲长乐志抗箕颍。似退而进尺蠖伸，巧宦司马慨安仁。似爱而害摇木本，豫章范宁翻成损。似是而非形影间，士季四本疑顾欢。似真而伪泾渭浊，晋黄曾亦清流托。似异而同芝兰馨，韩范上殿何妨争。
轻云
作者：弘历
朝代：清
体裁：七言律诗

几缕轻云不耐晴，望云惟觉意怦怦。生憎巽二张先甲，亟待元冥卜后庚。天际何曾飞石燕，柳边空自语黄莺。哦诗将谓消愁绪，却惹牢骚触绪生。
轻云
作者：弘历
朝代：清
体裁：古风

轻云出远峰，冉冉天同色。倏然散于风，高空不能陟。当此启蛰时，群资发生德。三冬雪未沾，奚以兴稼穑。民天余职任，余忧曷有极。勉兹尽人事，苦无回天力。德薄灾荐臻，忸怩临兆亿。
轻云
作者：弘历
朝代：清
体裁：五言律诗

轻云幕碧空，晓日已韬红。望切思民瘼，瞻馀慰已忡。徘徊愁巽二，翘企听靊霳。安得如膏沛，公私解蕴隆。
轻云
作者：弘历
朝代：清
体裁：七言绝句

轻云酿雨风常妒，白日当春漏为催。不是东皇偏有意，应缘使我忆年来。
轻舆六韵
作者：弘历
朝代：清
体裁：五言排律

轻舆向旧衙，十八里匪遐。猎骑春蒐猎，家风法纂家。子孙勘射艺，平仄就诗叉。虽曰心犹喜，其如力不加。逸行稍自恧，教寓此惟赊。六十六年我，隙阴了未差。
轻舆由万泉庄遂至圣化寺杂兴四首·其一
作者：弘历
朝代：清
体裁：七言绝句

疏治昆湖大局成，迤西延及迤东营。万泉有事剔淤塞，相视无非为利耕。
轻舆由万泉庄遂至圣化寺杂兴四首·其三
作者：弘历
朝代：清
体裁：七言绝句

河西本藉昆明水，润罫方方待插秧。祇有河东藉泉溉，为筹引导并潴藏。
轻舆由万泉庄遂至圣化寺杂兴四首·其二
作者：弘历
朝代：清
体裁：七言绝句

西园犹忆放烟篷，岁久河湮舟不通。屈指阅年一十六，未经行处忽应同。
轻舆由万泉庄遂至圣化寺杂兴四首·其四
作者：弘历
朝代：清
体裁：七言绝句

轻舆迤逦至祗园，古柏茏葱护法门。自是应忘一切处，不堪今昔个中论。
轻舆过南岭诣宝相寺瞻礼
作者：弘历
朝代：清
体裁：五言律诗

宝相肖殊相，去年始落成。来瞻趁清暇，好雨恰初晴。胜地花宫涌，慈航陆海撑。如云三十二，一一是无生。
轻阴
作者：弘历
朝代：清
体裁：五言律诗

轻阴常靳雨，幽籁易延风。奈可当繁虑，而兼望小丰。连林锁新绿，流水贴残红。属咏吾常惯，今来兴颇穷。
轻阴
作者：弘历
朝代：清
体裁：七言律诗

轻阴忽送一川凉，云过旋披暖异常。近墅菜蔬叶芃绿，遍山禾黍穗垂黄。虞人殪虎村民喜，春种驱牛秋穫偿。谁曰塞蒐特行乐，几多农务藉咨详。
轻阴
作者：弘历
朝代：清
体裁：古风

轻阴旋作晴，凭舆多惜情。此郡冬雪微，白沙随风生。忆我辛未岁，过此飘六霙。火蛾斗冰花，节景真祥亨。上元则已度，燕九行将迎。瑞叶宜及时，塍麦犹未萌。英英晚来重，企望巡檐楹。
轻阴
作者：弘历
朝代：清
体裁：五言律诗

轻阴旋酿雪，望岁已先春。亘宇将铺絮，连塍待叠银。有怀占麦稔，无语步檐巡。赢得橘中叟，瀛洲九斛尘。
轻阴
作者：弘历
朝代：清
体裁：五言排律

轻阴时作雨，胜日信宜春。天与渊连净，花依柳作邻。烟鬟朝洗黛，露靥午含嚬。沼縠迎飔绉，峰屏带雾皴。课耕来陇畔，鼓枻过溪滨。揽景昌昌丽，拈题日日新。非关诗思富，都为帝恩均。追想昨年事，宁忘夙夜寅。
轻阴
作者：弘历
朝代：清
体裁：七言律诗

轻阴时落雨丝丝，润绿田间舆缓移。曰有是哉真惬意，不宁此矣远牵思。村庄相接景偏好，老幼纷迎色尽怡。诸礼毕行圣慈豫，明朝旋跸雅云宜。
轻阴
作者：弘历
朝代：清
体裁：古风

轻阴暗远空，将蒸为霖雨。凭舆望莽苍，不觉行几许。惟蕲利大田，遑计劳行旅。三白未沾足，良耜其奚举。经春膏尚屯，嗟嗟我农父。
载月
作者：弘历
朝代：清
体裁：七言律诗

塞苑常时早晚凉，未宜月夕泛兰航。乍炎却似乖金令，乘爽因之载魄光。可使好秋竟孤负，便教即景试倘徉。底缘识得殊朱夏，素彩流来带露瀼。
载月
作者：弘历
朝代：清
体裁：古风

秋月耐可泛，况值殢雨晴。时哉不可失，水面爽风生。漾我平安居，月镜载分明。轮是欲圆好，光因入秋晶。懋勤笔砚随，及岸五字成。
载月
作者：弘历
朝代：清
体裁：七言律诗

紫云傍晚敛鱼鳞，今岁兰舟载月新。虚度春光饶度夏，拓量钩影窄量轮。偷閒耐可裁清咏，恶旨宁当事美醇。偏是凑机刚得句，厌他供奉按歌频。
载月偶成
作者：弘历
朝代：清
体裁：五言律诗

兰舟待藕滩，塞景耐盘桓。天暝山疑近，月高湖似宽。琉璃为世界，星斗未阑干。适可归岩馆，川风落夕寒。
载月八首 其一 月宇
作者：弘历
朝代：清
体裁：七言绝句

未满冰匡碧宇悬，下舂有意让流妍。不须迟待锤峰上，便可乘凉早泛船。
载月八首 其七 月湖
作者：弘历
朝代：清
体裁：七言绝句

金波万叠细鳞铺，审睇中还有夜珠。太古已来此野水，岂知今作影娥湖。
载月八首 其三 月树
作者：弘历
朝代：清
体裁：七言绝句

不辨松苍与柏翠，俶池一例互交撑。广寒世界忽疑窄，放出桂枝轮外生。
载月八首 其二 月峰
作者：弘历
朝代：清
体裁：七言绝句

底识望前真妙趣，群峰都入照无遗。小游仙处观壶峤，玉笋森森碧海基。
载月八首 其五 月鹿
作者：弘历
朝代：清
体裁：七言绝句

弗远避还弗伏藏，下来日夕似牛羊。驯坡命侣殊牝牡，希革新看泽月光。
载月八首 其八 月堤
作者：弘历
朝代：清
体裁：七言绝句

岸杨遥看行行近，上下绿波相映浮。游兴由来戒一往，傍堤青雀恰宜收。
载月八首 其六 月萤
作者：弘历
朝代：清
体裁：七言绝句

腐草中生无翼飞，舫边熠耀故相依。蜎虫弗识蒙庄语，月下为光那论微。
载月八首 其四 月荷
作者：弘历
朝代：清
体裁：七言绝句

夕阳红绿一湖明，入夕花藏祗业晶。却是清香收不住，因风馥郁送舟轻。
载月八首叠去岁韵 其一 月宇
作者：弘历
朝代：清
体裁：七言绝句

高烛悬霄半镜悬，星辰入影共清妍。却绕塞水添疑虑，淡荡何来漾画船。
载月八首叠去岁韵 其七 月湖
作者：弘历
朝代：清
体裁：七言绝句

三千世界镜中铺，照乘十枚小矣珠。笑彼魏王真吓鼠，蹄涔将以傲江湖。
载月八首叠去岁韵 其三 月树
作者：弘历
朝代：清
体裁：七言绝句

无论平林及山樾，不分色相祇支撑。米颠曾未至斯境，糊突图何太肖生。
载月八首叠去岁韵 其二 月峰
作者：弘历
朝代：清
体裁：七言绝句

四围多有奇峰竖，一照由来总莫遗。雅似银瀛擎王柱，因思高以下为基。
载月八首叠去岁韵 其五 月鹿
作者：弘历
朝代：清
体裁：七言绝句

那见深林镇避藏，成群崖岸任相羊。谁能指此呼为马，朗照高空有月光。
载月八首叠去岁韵 其八 月堤
作者：弘历
朝代：清
体裁：七言绝句

适兴片时适可止，言旋堤傍系舟浮。谁知夜塞无边景，都在月词八首收。
载月八首叠去岁韵 其六 月萤
作者：弘历
朝代：清
体裁：七言绝句

苇丛初出故飞飞，随舫如为有意依。最是素娥善容物，任他碧宇放光微。
载月八首叠去岁韵 其四 月荷
作者：弘历
朝代：清
体裁：七言绝句

红花争映晚霞明，霞隐黄昏夜露晶。少旋叶花都不辨，随船惟送暗香轻。
载月十咏 其一 月天
作者：弘历
朝代：清
体裁：七言绝句

一碧泬㵳无片云，底须点缀藉他纷。大圆镜里小圆镜，谩更猜疑布与黂。
载月十咏 其七 月舟
作者：弘历
朝代：清
体裁：七言绝句

何处而无载月舟，谁曾塞上月湖游。梨园小部浑无用，自有鹤鸣与鹿呦。
载月十咏 其三 月峰
作者：弘历
朝代：清
体裁：七言绝句

本是生西移渐东，半匡入夕皎天中。锤峰亦是具神解，望后擎轮孰与同。
载月十咏 其九 月岸
作者：弘历
朝代：清
体裁：七言绝句

无过乘兴偶吟凭，适可舣舟岸便登。如此月明奚藉烛，厌他早候两红灯。
载月十咏 其二 月星
作者：弘历
朝代：清
体裁：七言绝句

初看月朗渐星生，经纬谁分纵与横。此是素娥莫大德，一明还任众分明。
载月十咏 其五 月湖
作者：弘历
朝代：清
体裁：七言绝句

塞水易流艰作湖，个间百顷碧平铺。四围屏护明珠颗，举似人间此景无。
载月十咏 其八 月桥
作者：弘历
朝代：清
体裁：七言绝句

沙堤几曲几条桥，彻板容舟过碧漻。谩拟吴中称月样，生波犹待晚来潮。
载月十咏 其六 月阁
作者：弘历
朝代：清
体裁：七言绝句

漾过沙汀复柳岸，岸傍水阁耸楣檐。大光明里相看笑，赢一筹无须轴帘。
载月十咏 其十 月坡
作者：弘历
朝代：清
体裁：七言绝句

松斋犹在月坡巅，缓缓肩舆松径穿。弄影流光浑不定，琉璃界入布金田。
载月十咏 其四 月林
作者：弘历
朝代：清
体裁：七言绝句

箾篸高岭复低冈，都作蓊濛丹桂香。应是广寒容不了，枝枝天馥布山庄。
载月四咏 其一 锤峰月
作者：弘历
朝代：清
体裁：七言绝句

晚舂云缕散天涯，早擎东峰未夜时。轩镜例当欠黍秒，漫教唐突议炉锤。
载月四咏 其三 塞湖月
作者：弘历
朝代：清
体裁：七言绝句

沙萦石络源来浅，岸转舟行闸贮深。千载塞湖千载月，一时幽兴一时吟。
载月四咏 其二 薰风月
作者：弘历
朝代：清
体裁：七言绝句

南来风朗拂凉微，声处依稀弦五挥。心仰重华歌解阜，便因玩景励宵衣。
载月四咏 其四 松岭月
作者：弘历
朝代：清
体裁：七言绝句

小游适可命维舟，云馆言归岭上头。松际流光胜秉烛，恰同谢客复登楼。
载月用旧作秋夜泛湖赋唐文皇爽气澄兰沼得诗五首原韵·其一
作者：弘历
朝代：清
体裁：古风

载月夫何为，为是纳凉爽。抑知塞景佳，羲皇未呈象。古镜若可揽，千里近指掌。青雀乘虚无，瀛洲恣俯仰。
载月用旧作秋夜泛湖赋唐文皇爽气澄兰沼得诗五首原韵·其三
作者：弘历
朝代：清
体裁：古风

雕虫习气澄，静赏得心凝。九夏浑无暑，一轮都是冰。桂棹荡宁缓，絺衣凉不胜。云岩苍鹿呦，何殊啸孙登。
载月用旧作秋夜泛湖赋唐文皇爽气澄兰沼得诗五首原韵·其二
作者：弘历
朝代：清
体裁：古风

俯仰仲夏徂，上伏又云既。山霭夕送凉，谁云秋尚未。际此银蟾辉，所遇欣为贵。谢赋兴邈然，那染雕虫气。
载月用旧作秋夜泛湖赋唐文皇爽气澄兰沼得诗五首原韵·其五
作者：弘历
朝代：清
体裁：古风

已欢不可亟，繁星晶塞沼。维舟息岩馆，挈壶传漏秒。举首眄纱窗，绿影西移了。新晴今夕佳，明夕当更皎。
载月用旧作秋夜泛湖赋唐文皇爽气澄兰沼得诗五首原韵·其四
作者：弘历
朝代：清
体裁：古风

孙登苏门山，严陵富春滩。独乐信无闷，楚诵嘉荃兰。文皇我同道，遐心企贞观。惟怀万民忧，非图一已欢。
载月舫
作者：弘历
朝代：清
体裁：古风

晚飔渐起菰蒲洲，红霞馀影天际留。须臾东冈桂轮上，照我载月之扁舟。金波溶溶寒淰淰，閒汀鸥鹭鸣相酬。桃笙榴枕争萧爽，寥天露气衣衫浮。如坐瑶京眄云汉，彷乎徨乎采真游。
载月舫·其一
作者：弘历
朝代：清
体裁：七言绝句

荷洲蓼浦相参差，车萤庄蝶翩翾飞。霞光抹天云漏月，载以扁舟任所之。
载月舫·其三
作者：弘历
朝代：清
体裁：七言绝句

过隙流年去复周，今年秋是去年秋。閒情逸思都排遣，一曲清歌荡桨游。
载月舫·其二
作者：弘历
朝代：清
体裁：七言绝句

舟行月送夕复夕，露满金盘珠色白。冰轮不改旧年光，谁道流年如过隙。
载观宝穑可望登秋回忆望云慰悚并集言之不足更成是篇
作者：弘历
朝代：清
体裁：古风

夏至过无雨，旱太甚常年。劳苦实乏术，用敢呼吁天。甘霖乃大霈，自近达远阡。屈指两月内，景槩又异前。虞潦冀再�，情怀屡变迁。行时驾启跸，乃历观大田。早种已吐穗，迟种亦蔚然。百分中之一，下隰实涝焉。亦复为之惜，寻思安得全。设旱再五日，赤地千里绵。此惧可回思，此慰益勉旃。
较射
作者：弘历
朝代：清
体裁：五言律诗

不数乌号劲，休论夏服奇。主宾遵揖让，进退足威仪。信可因观德，须知不主皮。戎衣天下定，况是我朝基。
较晴量雨
作者：弘历
朝代：清
体裁：古风

较晴量雨�九岁，较量每先穑夫早。微缺雨即虑成旱，略连霖豫恐致潦。初时犹弗觉太甚，年复一年首忽皓。即今间日似成霪，愁对山云惄如�。昨乃云散将放晴，兹西北风云尽扫。京兆奏称无碍田，方伯亦报农功好。以手加额谢天佑，秋收或可登万宝。鞠忧自哂鲜涵养，性急率因气衰老。既而静思或毋妨，为民忧亦不可少。
辇中偶成
作者：弘历
朝代：清
体裁：七言律诗

玉辂金根次第排，南风凑爽一天佳。芙蓉丹启双层阙，蜿蜒黄铺十里街。珂马不殊清晓韵，鸡人初报午时牌。崇高自奉非吾事，每念君临倍惕怀。
辇中对雪得句
作者：弘历
朝代：清
体裁：七言律诗

炳□大礼庆初成，玉辇逶迤返凤城。瑞叶攒团萦綪茷，祥花幡纚拂旃旌。六街詄荡春如海，万户欢欣田是情。七字纵因吟即景，一心惟益凛持盈。
辉发故城怀古
作者：弘历
朝代：清
体裁：七言律诗

天教草昧起英雄，开创艰难自大东。刬削蓬蒿基景运，驱驰险阻立丰功。渝盟徒恃营三窟，不战惟劳举一戎。荒堵秋风怀昔日，钦承统绪凛予衷。
辉渊榭
作者：弘历
朝代：清
体裁：七言绝句

垠当巨石落清潨，眉发真堪数镜中。却忆泉林春坐处，小亭恰与此间同。
辉渊榭
作者：弘历
朝代：清
体裁：古风

小榭刚十笏，俯临石泉上。层峡落奔流，瀎潏有殊状。既平汇横溪，春波复演漾。水底荇不冻，参差新叶放。岂必育老蚌，媚川斯一样。
辉渊榭
作者：弘历
朝代：清
体裁：古风

巨石横当垠，流泉下垂网。就平汇为池，新波澹滃泱。幽榭临其间，澄虚含万象。错落大小珠，辉渊喻岂枉。捐诸斯有馀，宁待五湖广。
辉渊榭
作者：弘历
朝代：清
体裁：五言律诗

平流落石峡，靓若俯深渊。疑有珠怀蚌，故应辉媚川。小轩恰相对，据榻为俄延。忽讶涌千斛，由来沤吐圆。
辉渊榭
作者：弘历
朝代：清
体裁：古风

活水铺石如云流，落下深激成渊湫。其清见底梳荇藻，中有几个鱼儿游。辉映林峦入葱翠，凭窗聊寄观澜意。观澜之意正无穷，何必怀珠诩川媚。
辉渊榭
作者：弘历
朝代：清
体裁：七言绝句

瀎潏流泉垂石激，泠泠声中七弦调。汇池便有深渊状，川媚何须喻纬萧。
辉渊榭
作者：弘历
朝代：清
体裁：古风

瀑泉飞落处，摐击成深渊。虽深以至清，藻叶可数焉。日色相辉映，绿玉枕金田。凭榭偶属目，知妙难为诠。
辉渊榭
作者：弘历
朝代：清
体裁：七言绝句

玉壶冰榭枕横川，峭茜丛中落石泉。珠洒玑淙光上下，底须育蚌始辉渊。
辉渊榭
作者：弘历
朝代：清
体裁：古风

绿柳梳晴川，飞泉写白石。对泉搆小榭，言朴弗言窄。垂流渐就平，一泓澄渊积。虽无蚌育珠，清辉漾灵液。去岁泉林景，目前原不隔。
辉渊榭口号
作者：弘历
朝代：清
体裁：七言绝句

岂图育蚌致辉渊，坐爱窗临漱石泉。孙楚误言真不误，但存此意合称仙。
辉渊榭口号
作者：弘历
朝代：清
体裁：七言绝句

石韫水藏古有言，辉渊两字榭兼存。萃将谢赋探元句，逢以澄心左右源。
辉渊榭口号
作者：弘历
朝代：清
体裁：七言绝句

辉渊意取媚川珠，莫讶圆流产蚌无。试看溅波飞错落，明明百琲岂殊乎。
辛丑元旦
作者：弘历
朝代：清
体裁：七言律诗

年庚甫过月来庚，卜岁大横祝实成。丑始纽芽宣地德，寅方族出协人正。千门竹爆催天晓，万户桃符迓朔祯。元会太和钦首祚，越因久御凛持盈。
辛丑冬至南郊礼成述事
作者：弘历
朝代：清
体裁：七言律诗

圜坛肃步陟三层，绀幕穹垂荐璧登。大节恰符七日复，明禋颙几万年承。文昭武穆胥陪配，功祖德宗切继绳。将事逮今卌有六，蒙恩滋久益虔兢。
辛丑春帖子·其一
作者：弘历
朝代：清
体裁：五言绝句

庚去复来辛，金穰肇始春。发生剖苻甲，景福自天申。
辛丑春帖子·其三
作者：弘历
朝代：清
体裁：七言绝句

春来春去自年年，言吉还成帖子篇。尺宅寸田多喜意，由来与物普皆然。
辛丑春帖子·其二
作者：弘历
朝代：清
体裁：五言绝句

一气转群雍，春祺万国同。宪书到西域，昂首向东风。
辛亥仲春社稷坛礼成述事
作者：弘历
朝代：清
体裁：五言律诗

中祀昨年蒇，春祈今岁仍。辛穰欣叠值，土德幸重徵。所勉心无逸，惟希稼有登。耄龄兴拜缓，欿若益兢兢。
辛亥元旦
作者：弘历
朝代：清
体裁：七言律诗

三元泰运肇区寰，万汇群雍鬯喜颜。开帙又从一数起，倦勤近剩五当閒。抚时厌听升平颂，切已深思理欲关。幸尔康强未惛智，此心忍不念民艰。
辛亥春帖子·其一
作者：弘历
朝代：清
体裁：五言绝句

昨日入首岁，今朝立始春。天心真爱物，骈接布鸿仁。
辛亥春帖子·其三
作者：弘历
朝代：清
体裁：七言绝句

年年春帖吁祥和，如愿常稀弗者多。而此一心那敢易，屡绥鲜遇愧如何。
辛亥春帖子·其二
作者：弘历
朝代：清
体裁：五言绝句

仍是金穰岁，重逢大盛朝。庆占稼穑稔，虔祝雨旸调。
辛卯元旦
作者：弘历
朝代：清
体裁：七言律诗

璿玑启籥转青阳，喜爆声间晃曙光。月建继年生不息，日支符岁茂成祥。阊开詄荡元辰会，乐奏中和淑气扬。花甲初周逾耳顺，嘉言谁献弼惟康。
辛卯春帖子·其一
作者：弘历
朝代：清
体裁：五言绝句

岁报悉新至，春先十日来。壬任辰振继，环转万周回。
辛卯春帖子·其三
作者：弘历
朝代：清
体裁：七言绝句

朝来碧殿焕春曦，翰苑笺书帖子词。披读虽欣多颂语，不忘规亦每殷斯。
辛卯春帖子·其二
作者：弘历
朝代：清
体裁：五言绝句

东陆轨木盛，五行遇水生。土牛占岁事，京兆午门呈。
辛卯春帖子题钱陈群所进王渊梅雀报春卷即用其韵并书赐之·其一
作者：弘历
朝代：清
体裁：七言绝句

贵得其神不贵妍，书宗画法有同传。雀梅一卷诗三首，妙义还因揭道渊。
辛巳元旦·其一
作者：弘历
朝代：清
体裁：七言绝句

春祺一气遍禆瀛，喜值重光万物亨。回部分班谨依朔，大宛恰至许朝正。
辛巳元旦·其二
作者：弘历
朝代：清
体裁：七言绝句

萱闱七帙敷天庆，蕊榜三场特地行。耆定宁当生满志，久要遑敢惜劳精。
辛巳春帖子·其一
作者：弘历
朝代：清
体裁：五言绝句

吉语斐屏胜，仙芬喷盎梅。慈宁开七帙，寿域是春台。
辛巳春帖子·其三
作者：弘历
朝代：清
体裁：七言绝句

已与巳年传首祚，不须午夜盼佳音。亟筹耕牧关休养，万里遥添保赤心。
辛巳春帖子·其二
作者：弘历
朝代：清
体裁：五言绝句

青帝方腾驾，苍灵已奉涂。西瀛将北竁，王会普归图。
辛日祈谷坛礼成敬述
作者：弘历
朝代：清
体裁：五言律诗

祭以祈年重，渊衷倍恪钦。燔柴期有假，捧璧惕如临。笾豆爰遵古，粢盛匪自今。年年躬祀事，切切励初心。
辛日祈谷礼成述事
作者：弘历
朝代：清
体裁：七言律诗

丙年天眷祈明炳，辛日农祥肇悉新。气转三阳方奏达，乐调六律正和訚。申坚酉熟绥诚屡，土盛金穰吉吁频。必世重开承帝贶，愿言敛锡福烝民。
辛日祈谷礼成述事
作者：弘历
朝代：清
体裁：七言律诗

岁子月寅逢日丑，天开地辟会人生。民惟五谷绥丰赖，躬率千官燎祭行。辛叶雨旸愿占穰，土爰稼穑兆孳萌。雪沾又喜春云布，既谢既希意并诚。
辛日祈谷礼成述事
作者：弘历
朝代：清
体裁：七言律诗

洪钟疏响动斋宫，祗诣皇坛俨有颙。南亩方祈施厚贶，西师更赖奏肤功。琯调鸾哕零陵玉，弦叶凰仪峄孔桐。烈祖神宗胥配享，敬天庶鉴此心同。
辛未元旦
作者：弘历
朝代：清
体裁：七言律诗

瑞烟喜爆引晨光，首祚新春启百祥。一岁勤民今日始，大清承运万年昌。玉阶王会衣冠盛，金殿朝仪礼乐章。正值慈宁开六帙，敷天寿域庆方长。
辛未春帖子词三首·其一
作者：弘历
朝代：清
体裁：五言绝句

玉律含韶令，金铺霭淑光。慈宁开六帙，寿庆肇三阳。
辛未春帖子词三首·其三
作者：弘历
朝代：清
体裁：七言绝句

施惠早蠲三省赋，勤民惟祝屡年丰。灵台太史先陈瑞，报到朝来风自东。
辛未春帖子词三首·其二
作者：弘历
朝代：清
体裁：五言绝句

青辂复青旂，行春三日迟。江南花共柳，喜色待萱帷。
辛祭斋居
作者：弘历
朝代：清
体裁：古风

民以食为天，祈谷重民事。幸园奉慈豫，还宫凛大祭。斋居肃迁坐，政简澄心意。庶务可暂屏，军邮即批示。丙夜亦夙兴，渴望捷音至。
辛酉仲春祭社稷坛
作者：弘历
朝代：清
体裁：五言律诗

秩宗尊百祀，敛福锡群黎。典重明禋盛，心殷望岁齐。牲牷陈俎豆，南雅奏金鼙。六出新飘瑞，公田正好犁。
辛酉仲春经筵亲诣传心殿行礼敬成一章
作者：弘历
朝代：清
体裁：五言律诗

布治遵前矩，崇文御讲筵。先期修祀事，亲诣致心虔。礼乐薄殷夏，经纶在简编。执中恒自凛，敢曰继薪传。
辛酉仲春耕耤
作者：弘历
朝代：清
体裁：五言排律

布政宜敦本，当春乃劝农。良辰耕帝耤，膏雨遍畿封。辇路华旌映，城闉瑞霭浓。明禋先致享，神格益滋恭。耒耜青箱列，公卿法服从。三推亲竟亩，百室愿如墉。皇考贻谟烈，斋宫著肃雍。无须陈夏谚，即此仰尧踪。
辛酉元旦
作者：弘历
朝代：清
体裁：五言律诗

律转三阳泰，天开大造春。共球朝万国，垂拱御元辰。木德方临甲，金穰岁在辛。所期寰海内，熙皞戴鸿钧。
辟邪佩
作者：弘历
朝代：清
体裁：五言律诗

廉润和阗玉，制成佩辟邪。岂知托疏狄，终得耀精华。多石信人少，除凶兆贼遮。愿贞符定武，讵玩物勤遐。
边报六韵
作者：弘历
朝代：清
体裁：七言排律

边报频称贼退稀，众心为喜已为非。大都徒顾目前计，未解深谋日后机。我往彼逃事如顺，我还彼至咎谁归。莫追穷寇虽古语，应拨馀根示国威。宵虑旰筹劳岂愿，外宁内亢语难违。持盈惟是佳兵戒，禁暴安遐企庶几。
边文进双喜图
作者：弘历
朝代：清
体裁：七言绝句

梅舒寒蕊竹笼科，喜鹊双栖乐意多。寓兴若云徵吉语，所希岁美与人和。
边文进平安戬谷图
作者：弘历
朝代：清
体裁：七言绝句

鹌鹑名可喻平安，嘉谷将登瑞露漙。最是陇西熟小雅，图成合传岁朝看。
边文进栗喜图
作者：弘历
朝代：清
体裁：五言绝句

栗喜立报喜，寓意真可人。捷音我殷伫，拟即闻新春。
边文进王绂合作竹鹤双清图
作者：弘历
朝代：清
体裁：七言绝句

九龙沙县两幽人，一味芝兰气合亲。恰似绿筠将白鹤，无心常自结高邻。
边景昭胎仙图
作者：弘历
朝代：清
体裁：古风

饮啄苍松下，依栖苍松上。烟霞为伴侣，天宇诚寥旷。婆罗门叫音，临风一哢吭。卫轩非所慕，华表应邻妄。只悔离丹台，俯仰由人状。
辽城望月再用唐文皇韵
作者：弘历
朝代：清
体裁：古风

征辽功未成，往复魏徵碣。登城望蟾宫，抒愤聊言缀。我今异彼事，望月月未缺。纵观清光瑛，澄怀逸兴结。讵誇衣锦还，实值边氛灭。
辽城望月用唐文皇韵
作者：弘历
朝代：清
体裁：古风

呈象涌沧瀛，见光先勃碣。桂树吴刚修，不放枝外缀。散彩丽霄汉，示冲表盈缺。于时踰中秋，广寒徒念结。夙兴偏宜观，渐向西林灭。
辽阳怀古
作者：弘历
朝代：清

唐宗战垒久成功，管邴曾闻度海东。只有千年华表鹤，时看来往白云中。
辽阳怀古
作者：弘历
朝代：清
体裁：七言绝句

唐宗战垒久成空，管邴曾闻度海东。只有千年华表鹤，时看来往白云中。
过㟃峿山·其一
作者：弘历
朝代：清
体裁：七言绝句

三度观民驾幸吴，春风又复过司吾。苍松间出红墙寺，信递江山画意殊。
过㟃峿山·其二
作者：弘历
朝代：清
体裁：七言绝句

拂庐停跸对青山，石洞流泉想像间。合十僧雏纷候辇，可知虚掷半朝閒。
过三关因成长句纪事
作者：弘历
朝代：清
体裁：七言律诗

忆昔兴京定始基，三关层设禦明师。天阊自有虎豹守，地险还应雕鹗疧。札喀度兵众志合，界藩护役圣谟奇。尔时上下同心亹，创业规模奕世垂。
过三关得句 其一 第一雅尔哈关雅尔哈者汉语豹也
作者：弘历
朝代：清
体裁：七言绝句

兴京当日定都年，攘外先教安内坚。虎豹守关因旧号，祖功措置动符天。
过三关得句 其三 第三札喀关札喀者汉语边也
作者：弘历
朝代：清
体裁：七言绝句

札喀尤临敌地近，界藩拓界筑坚城。过关躬战萨尔浒，一举歼明廿万兵。
过三关得句 其二 第二代岷关代岷者汉语雕也
作者：弘历
朝代：清
体裁：七言绝句

两峰排闼耸嵯峨，雕鹗还思飞不过。杨镐已庸诚彼其，杜松虽勇奈吾何。
过三天竺口号
作者：弘历
朝代：清
体裁：七言绝句

一天竺耳乃称三，似属岐谈实理谈。譬以人身心情性，是分是合是瞿昙。
过三河县
作者：弘历
朝代：清
体裁：五言律诗

百雉不为大，三河旧有名。鄙哉论国害，切矣廑民生。谋尔食衣计，怜他亲戴情。玉田资润泽，况未麦芽萌。
过三河县
作者：弘历
朝代：清
体裁：五言律诗

迤逦过临泃，民风阅跸途。盖藏幸今足，气象较前殊。往岁犹怜尔，祈年益切吾。长官勤抚字，夫岂在征输。
过三河县道中作·其一
作者：弘历
朝代：清
体裁：七言绝句

此处山溪喜顺流，蒹葭两岸潦澄秋。农夫铚艾相逢问，尚幸冈田过半收。
过三河县道中作·其二
作者：弘历
朝代：清
体裁：七言绝句

始愁旱已继愁涝，忽忽浑忘历岁时。华黍香风披马上，今来稍觉一舒眉。
过东岭
作者：弘历
朝代：清
体裁：古风

东岭名汗特木尔，过岭即是猎场山。不常经乃喜初遇，翠围紫逻纷孱颜。塞树新霜红间绿，野水出石潺且湲。地近围界兽虽少，逸麃难避乌号弯。新藩创见咋舌叹，旧属熟悉额手欢。繄我所喜固有在，景宜诗更馀清閒。
过东岭复至栴檀林
作者：弘历
朝代：清
体裁：古风

自西而升岭为东，自东而登岭为西。乃知东西非定物，借问庄生何以齐。山斋创得已岭半，再进殊不劳攀跻。遂由西升向东降，栴檀林净如我徯。调御丈夫坐静室，一切分别忘筌蹄。斯而詹詹仍有咏，其于道也诚醯鸡。
过东岭至栴檀林
作者：弘历
朝代：清
体裁：古风

创得斋已居山腰，东岭非遥望中在。趁爽肩舆便可登，事半固知功有倍。鲤脊卓立阴阳分，阳暄那似阴凉垲。过岭清风满襟袖，林近栴檀所以乃。调御应真俨同堂，无去来今此谁待。
过东岭至栴檀林
作者：弘历
朝代：清
体裁：古风

横岭分东西，东则栴檀林。水月庵亦近，向每留清吟。岩斋跻岭半，言返类画今。事半而功倍，进也语良谌。水月兹姑舍，檀林适可寻。数武斯已到，坐我虚堂深。一以息众力，一以畅远襟。岩枝及涧叶，浮碧万顷临。䔍耨底须烧，是香非世音。反嗅得闻思，调御證愔愔。
过东岭至栴檀林
作者：弘历
朝代：清
体裁：七言律诗

横拖一岭东西隔，向每乘閒度翠岑。舆笋袆隋才降巘，栴檀咫尺遂瞻林。禅枝忍草无声色，牝涧雄峰自迥深。春月田盘曾举此，孰为过去孰来今。
过东岭至栴檀林
作者：弘历
朝代：清
体裁：古风

自西而往东，西升东降兮。设使自东来，西下东乃跻。高岭镇横亘，何曾分别斯。因悟一切名，由人所强为。创得斋之东，栴檀林在兹。调御坐如如，过未现等齐。而我犹饶舌，把笔为新题。
过东岭至水月庵
作者：弘历
朝代：清
体裁：古风

自西而东谓之东，自东而西谓之西。彼岭何曾有分别，人自东西强谓之。所以蒙庄真达者，著论欲使物物齐。今朝适从创得陟，背夕阳指锤峰锤。卓立当水月庵户，如如大士莲座徯。我来屏息一瞻礼，向所谓者拟启咨。是第一谛抑二谛，无言之示含天倪。
过东岭遂至旃檀林
作者：弘历
朝代：清
体裁：七言律诗

创得斋依东岭近，索因事半陟嵚崟。旋从阴巘清凉境，遂至旃檀功德林。月宇延山千叠翠，天池贮水一泓深。个间祗合忘诸虑，何事居然又敲吟。
过东岭遂至水月庵
作者：弘历
朝代：清
体裁：古风

自东而升岭谓西，自西而升岭谓东。崇冈横拖岂有改，以人分别致不同。适坐夕佳揽山气，爓爓叶影翻丹翠。秋暄未免意向凉，图就峰阴皓曦避。岩楼已自高近天，略陟数武岭造巅。由斯就下乃甚易，峰阴步步随人迁。热则喜凉寒喜暖，谁恒其情谁知满。水月庵中大士云，如来转物物物转。
过东平仍用苏轼郓州溪堂诗韵
作者：弘历
朝代：清
体裁：古风

昌黎诗作前，眉山诗咏后。堂凋文岂凋，底论松和柳。几度过须昌，睪想兴襟袖。兹来由水程，风利慢停宿。重新复重废，无异逝波溜。何幸扶风人，用斯乃不朽。魏徐乱未扇，溪堂宾燕酒。从事有陈曾，亦藉名弗漏。
过东平州
作者：弘历
朝代：清
体裁：五言律诗

须句经古邑，膏雨霁公田。尘净鸣鞭缓，曦柔彻盖前。安民期不扰，择吏懋勤宣。汉室诸侯众，苍惟乐善传。
过东平怀郓州溪堂因用苏轼韵
作者：弘历
朝代：清
体裁：古风

创建长庆中，重新元祐后。新堂亦已颓，荒基秃衰柳。我行经古邑，马上拂吟袖。韩文与苏诗，千年炳星宿。溪秋月仍镜，溪春泉尚溜。藉问溪堂人，以何称不朽。马总镇此方，宾从会旨酒。其时宁晏康，濡袽而补漏。
过东昌府
作者：弘历
朝代：清
体裁：五言律诗

御舟舣运河，策马府城过。为便民之觐，兼观俗可和。辔前复鞭后，踵按与肩摩。皆视如伤者，羽林谩禁诃。
过东甘涧弗入·其一
作者：弘历
朝代：清
体裁：七言绝句

中峰降岭隔西东，西涧甘知东涧同。彼既酌泉斯可罢，喜甘恐异赵良风。
过东甘涧弗入·其二
作者：弘历
朝代：清
体裁：七言绝句

左右禅林皆致朴，是为木石与居甘。喜他粥饭僧一二，露柱灯笼不解谈。
过中亭河纪事
作者：弘历
朝代：清
体裁：古风

中亭入玉带，玉带即清河。中亭泄浑涨，壑窄难容多。荡漾沙远留，至此为澄波。受小不受大，此理信不磨。嘉淦督直时，谬听人言讹。谓浑河故道，即此实非他。建议放乎此，千村叹沦濄。知误乃改为，民已嗟蹉跎。不十不变法，语诚不我詑。经过得亲见，悔过成新哦。
过中前卫
作者：弘历
朝代：清
体裁：七言律诗

峰堡冈台每相望，耗民无救堕明纲。椓人久擅杀生柄，怯将徒称守禦方。极目一时警跸路，回思此地战征场。动关心惧仔肩重，祖业维艰刻敢忘。
过中后所中前所
作者：弘历
朝代：清
体裁：七言律诗

唇齿相依所后前，英藩效力拔城连。昔时毁堞还平堑，此日修壕更筑堧。攻守由来不同势，康平业已有多年。其间阵斩相持者，与谥可曾见古篇。
过临清舟中口号
作者：弘历
朝代：清
体裁：七言绝句

卫挟浊漳临汶清，清因亦浊赴津瀛。默思从善与从恶，难易不禁为惕生。
过义州
作者：弘历
朝代：清
体裁：七言律诗

戊戌谕令新各城，兹来胥报大工成。发由官帑均和雇，弗藉民攻误力耕。雉堞首看新岳岳，龙沙雄控远清清。其他翠跸弗经处，差勘应教次第行。
过九松山
作者：弘历
朝代：清
体裁：七言绝句

古干恒看护兰若，新柯又自薄云霄。所赢江表摄山者，曾未荆凡阅六朝。
过九松山
作者：弘历
朝代：清
体裁：七言绝句

寺从左见路循右，忽至山前翠盖重。馀不具言所识者，移来叠浪九株松。
过九松山
作者：弘历
朝代：清
体裁：七言律诗

远瞻高耸近微低，何代名称已莫稽。驿路曲盘过右嶂，野川略见涨前溪。山容即渐亲直北，雨势较量逊迤西。因忆京师更西在，昨宵膏泽可沾齐。
过九松山·其一
作者：弘历
朝代：清
体裁：七言绝句

久矣山松以九名，松孙松子郁纵横。由来数典从其朔，想像为龙护法城。
过九松山·其一
作者：弘历
朝代：清
体裁：七言绝句

偶过䔬野忆栖霞，为盖为龙两不差。南北未知谁伯仲，要皆举数以名誇。
过九松山·其一
作者：弘历
朝代：清
体裁：七言绝句

穆家峪北熟经途，蔚岭依然翠荫扶。明岁栖霞山右路，九株应验是同殊。
过九松山·其三
作者：弘历
朝代：清
体裁：七言绝句

静欲萦盘动欲腾，千秋翠色倚崚嶒。朅思九里西湖路，一例鸣鞭引兴曾。
过九松山·其二
作者：弘历
朝代：清
体裁：七言绝句

势益雄腾气郁葱，千霄以上落寒风。问谁善解形容是，记得图看陈所翁。
过九松山·其二
作者：弘历
朝代：清
体裁：七言绝句

山寺寥寥颇不高，雅宜缀景入吟豪。笑他野衲非弘景，也解终朝听谡涛。
过九松山·其二
作者：弘历
朝代：清
体裁：七言绝句

摄山曾拟会昌老，此九株何喻阙予。便即相同才二九，较诸胜典未能如。
过九松山作歌
作者：弘历
朝代：清
体裁：古风

九松山松多难数，曰九数典不忘祖。北来入山已两日，此实前旌领众伍。权舆九者知何年，细思其义羲经诠。松既盘龙龙为九，木之象亦松应乾。机路盘旋过山右，平川禾黍绿润亩。问知昨夜阵雨沾，一岭之隔殊前后。麦犹未割穗半青，既雨于此实宜晴。廑农随地祝时若，嗟我何曾有定情。
过九松山口号
作者：弘历
朝代：清
体裁：七言绝句

干霄羃岭郁重重，过雨遥看翠更浓。数典由来祇称九，为明乾象老鳞龙。
过九松山放歌
作者：弘历
朝代：清
体裁：古风

九松之松数百十，祇今惟识九松名。拿岩老干不可见，其可见者率乃百年以后之所生。茏葱过雨如滴翠，飒沓临风自在鸣。寺僧个个粥饭罐，既难述古，亦复不知菀枯存亡均一梦幻乾闼城。因思摄山九老今犹在，信哉名实俱收是惟南国之风情。
过仰化集·其一
作者：弘历
朝代：清
体裁：七言绝句

老幼黎民日日添，马前舆后任翘瞻。林林斯尽仰化者，思义顾名意未忺。
过仰化集·其二
作者：弘历
朝代：清
体裁：七言绝句

可使由之不可知，鲁论岁越二千斯。如云设教以为化，恐致翻成滋扰之。
过仰化集自警
作者：弘历
朝代：清
体裁：古风

策马重过仰化集，因之返已深长思。三年必世斯已历，风醇俗美夫何时。长官宣训有典故，家喻户晓诚难其。设曰程督俾尽力，矫枉恐益骚扰滋。神禹惜阴乃敏德，大舜南面臻无为。富犹艰致教岂易，顾名安得不忸怩。
过伊河入运口
作者：弘历
朝代：清
体裁：古风

丁丑开伊河，其势尚未畅。辛丑河北决，洪波三湖放。微山居下游，浩瀚愁倒漾。因大疏伊河，冀泄滔天涨。终属补偏策，亟力辟砂礓。幸今河复古，运道原无恙。过斯有馀惕，愧我无一当。
过伊河入运口
作者：弘历
朝代：清
体裁：古风

图欲泻微湖，尾闾大疏治。韩庄闸迤南，伊河就下利。其馀彭潘口，均自荆桥出。前年率剔鬟，鱼金多涸地。即今过伊河，入运实畅遂。然上源来少，济临水虞匮。顾漕虑弃农，农顾防漕弃。筹政所以难，两全益艰致。
过伊河入运口
作者：弘历
朝代：清
体裁：七言绝句

微山泄涨亦名伊，酌剂其间利运资。一举不妨成两得，由来事总在人为。
过功臣费英东扬古里等墓题句志感·其一
作者：弘历
朝代：清
体裁：七言绝句

桥山柏里郁相望，开国同心想杜房。一二荩臣兹扈跸，逸勤胥及尔宁忘。
过功臣费英东扬古里等墓题句志感·其二
作者：弘历
朝代：清
体裁：七言绝句

躬临酹酒当年事，遣奠依然表旧劳。动我怆然翘望处，山陵气接朔云高。
过北冈至崇霭轩
作者：弘历
朝代：清
体裁：七言律诗

山阴更有委宛处，遂过北冈复降卑。书室几间藏□窱，晓春一晌揽幽奇。轩原默默堂堂在，径自英英飒飒披。崇霭设如副名者，为斯膏雨正宜时。
过南岭阅健锐营肄武作
作者：弘历
朝代：清
体裁：五言律诗

健锐置营久，远奢俾习勤。从来出桓赳，屡藉建功勋。是日观操练，果然超匹群。赏因旌善布，等第要明分。
过南岭阅武兼游实胜宝谛诸寺即事成什
作者：弘历
朝代：清
体裁：古风

健锐建是营，乃自己已始。其时定金川，名实胜缘此。畏而赦尽�，将谓革心矣。十年即渐猖，蚕食邻弗止。然犹俾安抚，屡抚屡背诡。尾大不可掉，问罪师无已。攒拉虽荡平，促浸境今抵。徒以春雪多，兼之险可恃。武虽阅于斯，功愿成以迩。实胜岂徒然，宝谛力并企。正法如日照，么䯢技徒尔。趁暇纵游兹，驰念惟廑彼。
过南岭阅武礼宝相实胜诸寺叠癸已旧作韵
作者：弘历
朝代：清
体裁：古风

重问罪金川，有征辛卯始。丙申遂荡定，数典实于此。而此未识咏，则过数年矣。清明举上陵，回涂香山止。馀暇过南岭，松苍复石诡。曰武不可忘，曰思曷能已。宝相肖五台，曾以祝釐抵。本拟藉其佑，孰谓捐予恃。岁月不少延，云山别甫迩。回首望西南，景仰徒成企。一心实茫茫，五字空尔尔。粘壁赓前韵，谁问斯和彼。
过卜克岭行围即景四首·其一
作者：弘历
朝代：清
体裁：七言绝句

本是贤王游牧地，非牟农父力耕田。却因流寓增于昔，私垦翻多占界边。
过卜克岭行围即景四首·其三
作者：弘历
朝代：清
体裁：七言绝句

过闰今年谓早寒，迫来午热拂秋鞍。晚田赖此方成熟，南望心因万姓宽。
过卜克岭行围即景四首·其二
作者：弘历
朝代：清
体裁：七言绝句

界限周阹禁制详，郁盘过岭即围场。诘戎柔远于焉在，家法昭然敢不蘉。
过卜克岭行围即景四首·其四
作者：弘历
朝代：清
体裁：七言绝句

卜克诚然恊瑞符，新疆田牧创长图。尔时原未废游猎，临大事当有若无。
过卜克达坂
作者：弘历
朝代：清
体裁：五言律诗

常岁迤东猎，迤西此重寻。廿围倏蒇事，二竖待成擒。缵武惟勤已，运筹更悉心。贞符如卜克，愿即递佳音。
过卜克达坂再叠前韵
作者：弘历
朝代：清
体裁：七言律诗

己卯庚辰均岭度，入围出哨必途寻。向欣吉恊三军戢，兹盻贞符二竖擒。欲苟容翻致背德，不能已那惜劳心。减围冀早山庄到，驿骑封函预递音。
过卜克达坂叠旧岁韵
作者：弘历
朝代：清
体裁：五言律诗

去年出哨过，今岁进围寻。果协贞符吉，早传逆贼擒。敢誇无事日，益励有孚心。翠柏丹枫处，遥闻呦鹿音。
过卢构桥
作者：弘历
朝代：清
体裁：古风

今时名永定，古曰桑乾河。历传有明微，卜涨曾无讹。桑熟必致乾，多少期弗差。乾少霖必少，乾多霖定多。去岁桑乾际，乃延一月过。以此秋霖盛，冲堤害田禾。幸虽排沦成，民已昏垫歌。兹来过石桥，长虹接岸拖。春水颇满川，桑时或有波。五字识民艰，蒿目叹若何。
过卢沟桥
作者：弘历
朝代：清
体裁：五言律诗

万载帝京护，诸方行旅通。春流天赐顺，夏涨水安雄。去岁偶逢事，长堤速奏功。崇祠躬拜佑，永定祝何穷。
过卢沟桥
作者：弘历
朝代：清
体裁：七言律诗

东曰归心西已悲，拜瞻犹迟四朝期。过桥絜矩怀南渎，遇涨冲堤亦北陲。幸即合龙成不日，尚思漏蚁剧前兹。由来永定原无定，救弊补偏而已而。
过卢沟桥
作者：弘历
朝代：清
体裁：古风

今年凌汎无积冰，潜融默化浑流平。司事额手庆佳瑞，斯偶然也何足称。桥上无修防，亦不见迁徙。桥下慎修防，自兹多事矣。卌年下口已四更，无已救弊疏其尾。云斯可以延卅年，三十年后将谁诿。呜呼神禹已去几千载，补苴罅漏而已耳。
过卢沟桥
作者：弘历
朝代：清
体裁：七言律诗

冰解卢沟浑水披，长桥虹亘复经之。幸逢耆定告成日，况值清明拜埽时。宿按东来那敢滞，山遥西望已含悲。凭舆俯视洪波浩，脩筑宣防有所思。
过卢沟桥
作者：弘历
朝代：清
体裁：七言律诗

卢沟来往过多年，螮蝀卧波镇巩然。上接遥源资束刷，下成巨壑事防宣。春回冻解沙犹弱，东去河横运恐穿。无奈漾流筹下口，一劳永逸正难焉。
过卢沟桥
作者：弘历
朝代：清
体裁：古风

卢沟桥北无河患，卢沟桥南河患频。桥北堤防本不事，桥南筑堤高嶙峋。堤长河亦随之长，行水墙上徒劳人。我欲弃地使让水，安得馀地置彼民。或云地亦不必让，但弃堤防水自循。言之似易行不易，今古异宜难具论。
过卢沟桥
作者：弘历
朝代：清
体裁：五言律诗

撰吉启行旌，南巡第一程。东风石桥嫩，积雪野田明。灯节烟村近，韶年物象亨。春冰犹未解，元玉镜光平。
过卢沟桥
作者：弘历
朝代：清
体裁：七言律诗

无定兹恒永定名，圣人宣奠久经营。长桥巩固亘都陌，崇祀实枚护帝京。安晏迩年蒙芘佑，酾疏下口赖和平。观民观淀无非事，讵为三春问景行。
过卢沟桥
作者：弘历
朝代：清
体裁：五言律诗

昨夜复霏雪，今晨乃作风。启程宁虑冷，卜岁可希丰。冻渚仍积素，元冰尚未融。永筹安晏策，不外得人中。
过卢沟桥
作者：弘历
朝代：清
体裁：七言律诗

来自东应此向西，丙申行景不堪题。卢沟适尔重过渡，秋涨依然尚积泥。沙堰安澜真是幸，山陵望远早含凄。河称永定终无定，长策艰哉首重低。
过卢沟桥
作者：弘历
朝代：清
体裁：五言律诗

津门莅旌始，春仲启銮期。又自石桥过，回思江国时。浑流初赴壑，裂凌远铺涯。层叠堆苍玉，神哉谁所为。
过卢沟桥
作者：弘历
朝代：清
体裁：古风

石桥跨浑波，坚久谁所制。过此为桑乾，古以不治治。筑堤讵得已，皇祖为民计。经世未疏浚，疏浚劳不易。加以沙性淤，骑墙行必致。今春清苑回，临堤一亲视。束手苦乏策，无已示大意。入夏霖雨溢，遂告堤云溃。南望弥戚忧，阡陌成弃置。赈恤岂有吝，排筑筹次第。秋分潦势杀，狂澜庶由地。徒怀瓠子歌，实逊涂山义。
过卢沟桥
作者：弘历
朝代：清
体裁：七言律诗

石桥雁齿度卢沟，两岸来牟绿正稠。风里菰蒲飐远溆，春来鸥鹭满横洲。閒心无那悲欢绪，野水依然左右流。东去直教沧海达，谁能一叶放扁舟。
过卢沟桥
作者：弘历
朝代：清
体裁：七言律诗

薄雾轻霜凑凛秋，行旌复此度卢沟。感深风木暌逾岁，望切鼎湖巍易州。晓月苍凉谁逸句，浑流萦带自沧洲。西成景象今年好，又见芃芃满绿畴。
过卢沟桥
作者：弘历
朝代：清
体裁：古风

谒陵因礼佛，启跸西南行。长桥亘卢沟，路接拱极城。往来之通衢，建金修元明。康熙己酉年，雍正壬子并。胥曾以时葺，行旅歌途亨。今复六十岁，石版或圮倾。发帑给雇值，曾弗力役征。轻舆过桥上，大工已告成。知过论有言，不可已者仍。五字同碑记，以勒石之贞。
过卢沟桥
作者：弘历
朝代：清
体裁：五言律诗

迩岁卢沟晏，神哉沛厚恩。堤防惟益慎，修治可轻言。桥葺亨涂坦，冰消细溜湲。行将观下口，疏委自安源。
过卢沟桥
作者：弘历
朝代：清
体裁：五言律诗

通闰迟节候，河冰尚未开。径行谁病涉，堤防似虚堆。因悟乘时要，难言永定该。遥源溯代地，西北万山崔。
过卢沟桥
作者：弘历
朝代：清
体裁：五言律诗

飒景石桥头，怆人是凛秋。丹丘瞻玉剑，黑水度沙沟。波幸今年靖，民苏昨夏忧。�川怀圣迹，永定赖贻谋。
过卢沟桥·其一
作者：弘历
朝代：清
体裁：七言绝句

拱极城西度石桥，春风客路故相撩。谒陵指日知程近，程近吾心越觉遥。
过卢沟桥·其一
作者：弘历
朝代：清
体裁：七言绝句

石梁黑水此鸣鞭，前度回思顿隔年。西指桥山程四日，系予心在岭云边。
过卢沟桥·其三
作者：弘历
朝代：清
体裁：七言绝句

桑乾节近敛洪波，沙积川中兀已多。大抵有源要求尾，小黄河剧大黄河。
过卢沟桥·其三
作者：弘历
朝代：清
体裁：七言绝句

阅堤前岁叹行墙，瓠子随歌惄若伤。南徙尾闾赖稍定，亦惟茭土慎修防。
过卢沟桥·其二
作者：弘历
朝代：清
体裁：七言绝句

惊蛰初临凌汛过，层冰浦溆积嵯峨。俯栏识得浑流猛，行水思量究若何。
过卢沟桥·其二
作者：弘历
朝代：清
体裁：七言绝句

汛过桃花涨影退，上流犹自易堤防。北南下口屡迁就，惭愧终无永逸方。
过卢沟桥·其四
作者：弘历
朝代：清
体裁：七言绝句

无定何如永定乎，千秋疏治仰神谟。便将纡辔观输尾，穑事民生总要图。
过卢沟桥书怀
作者：弘历
朝代：清
体裁：七言律诗

微波春水涨沙滩，讵啻春微桑且乾。祗以浑流非一往，每防夏汛有千难。作堤已逮骑墙势，输尾惟图措火安。博览从来治河策，不宁斯矣为长叹。
过卢沟桥作
作者：弘历
朝代：清
体裁：古风

卢沟桥下溶溶水，冻解元冰流顺轨。凌汛桃汛相继来，伏秋二汛大于此。河高堤亦随之高，骑墙艰致永逸尔。咨之督臣及河道，惟曰救弊而已矣。下口聊可数年延，数年已后如何理。自问实亦乏善策，何以责人蒿目视。
过卢沟桥作
作者：弘历
朝代：清
体裁：五言律诗

数节逮桑乾，浑流祇细澜。祥符欣日近，巩护幸堤宽。敢恃兹波晏，而忘夏潦漫。南瞻更缱虑，虔祝大河安。
过卢沟桥咏冰解
作者：弘历
朝代：清
体裁：古风

水黑为卢冰亦然，隆冬冻合泽腹坚。东风一夜入长川，解之祇在须臾间。青气鼓动橐籥宣，元英不得施其权。层叠黝玉巨如山，累而置之河两边。其高峨峨长连延，黄流在中泻激湍。方当初解奇可传，礌硠砰磕声喧阗。快马斫阵鸷击鸢，似神而非三似焉。亦不冲荡石桥堧，信非人力斯由天，襟带皇州亿万年。
过卢沟桥车中观永定河即事有作
作者：弘历
朝代：清
体裁：七言律诗

伊古未闻堤障之，东坍西涨任迁移。畿南何处弗沙积，洼地常年叹潦滋。祗以饥寒廑黎庶，遂教修筑始康熙。于无定者求其定，皇祖爱民心永垂。
过卢沟桥道中即事·其一
作者：弘历
朝代：清
体裁：七言绝句

拱极城边度石桥，桥亭碑记仰神尧。钖名永定垂千古，敢不脩防廑旰宵。
过卢沟桥道中即事·其三
作者：弘历
朝代：清
体裁：七言绝句

过桥村店号长新，旅馆居停比接邻。试问于中投宿者，阿谁不是利名人。
过卢沟桥道中即事·其二
作者：弘历
朝代：清
体裁：七言绝句

一道黄流宛在中，金堤夹辅峙犹崇。桃花水送层冰下，下口新河宛转通。
过卢沟桥道中即事·其四
作者：弘历
朝代：清
体裁：七言绝句

柳陌风前金缕缕，麦塍雨后绿芊芊。见耕犁者教传问，云近清明种大田。
过古鄪城
作者：弘历
朝代：清
体裁：五言律诗

食邑有如此，应知公室微。甚哉过百雉，久矣堕三围。野落几家聚，荒榛数鸟飞。犹馀眢井在，足父致深讥。
过古鄪城咏事
作者：弘历
朝代：清
体裁：七言绝句

千取百焉亦已多，不厌不夺竟操戈。几先要在慎名器，尾大徒劳叹若何。
过句骊河
作者：弘历
朝代：清
体裁：七言律诗

潦尽寒潭碧水澄，浮桥旋辔旧相仍。乐浪元菟古难考，安市襄平近可徵。纳稼村閒场有积，趁归人急马才胜。句骊渡后频翘首，已隔云烟望二陵。
过吉阳
作者：弘历
朝代：清
体裁：七言绝句

又复村途过吉阳，两行烟柳色董黄。董家策语曾熟读，任德因思取义长。
过吉阳
作者：弘历
朝代：清
体裁：七言绝句

轻云又复淡曦光，轣辘氍舆过吉阳。雪积农田东作近，董家策直注贤良。
过吉阳
作者：弘历
朝代：清
体裁：七言绝句

闾阎鳞次枕坰郊，爱此扶阳义括包。雨后村民耕绿野，不知不识演羲爻。